Sampark Yeshu: जून 2009\nसम्पर्क फरवरी २००२: बस बहुत हो गया\nमौत और मातम से भरे एक साल को इतिहास के पन्नों में दफना कर अब हम एक नए साल को नई उम्मीदों के साथ लेकर खड़े हैं। पर सच तो यह है कि आनेवाला कल फिर से कितनी खूनी ख़बरें साथ लेकर आएगा, कोई नहीं जानता। आदमी ने ये बड़ी बरबादी खुद ही बोई थी और आज उसी की फसल काटने पर मजबूर है। अब संसार अपनी समाप्ति के समीप आ पहुँचा है; हाँ सच मानिए अन्त का आरंभ अब शुरू हो चुका है। दुनिया के सबसे अच्छे साल अब समाप्त हो गए हैं; संसार अपने समय सीमा का ज़्यादातर हिस्सा पूरा कर ही चुका है। जो समय अब बचा है वह स्थान स्थान पर होने वाले विनाश की गाथाओं, दिल दहला देने वाली घटनाओं और मनुष्य के अमानवीय व्यवहार के समाचारों से भरा होगा। इन्सान की दरिंदगी अब खुलकर सामने आने लगेगी।\nहमने अपने देश की विधान सभाओं और संसद में अपने नेताओं का व्यवहार देखा है। नेता शोर-शराबा, गाली-गलोच करते हैं, फाइलें फाड़ डालते हैं, सभास्थल में लेट जाते हैं और काम अवरुद्ध करते हैं, अनुशासन भंग करने के कारण मार्शल उन्हें उठाकर सभास्थल से बाहर करते हैं। इन देश के संचालकों द्वारा उछल-कूद, लातम-लात, जूते फेंकना, माईक तोड़ना और फेंकना, कई बड़े नेताओं का सदन की मेज़ों के नीचे छिपना देशवासियों ने देखा है। ये वही नेता हैं जो सदन के बाहर सब जगह लोगों से देश में शान्ति और एकता लाने के वायदे करते फिरते हैं, कानून व्यवस्था लागू करने की कसमें खाते हैं। इनके हाथों में कितना सुरक्षित है हमारा देश और कानून? “एक मज़ाक है” कार्यक्रम में रेडियो पर एक उदघोषणा की गई कि एक भाई और एक बहन काफी समय से लापता हैं। उन्हें आख़िरी बार सन १९४७ में देखा गया था। भाई का नाम ‘सच’ है और बहन का नाम ‘ईमानदारी’ है। देश को इन दोनो की सख़्त ज़रूरत है। जो व्यक्ति इन दोनों को ढूंढ लाने में सहायता करेगा, उसे पूरा आश्वासन दिया जाता है कि उसका नाम-पता राजनेताओं और धर्मनेताओं से पूरी तरह से छिपा कर रखा जाएगा।\nहमारे राजनेताओं को मान-सम्मान की कोई चिंता नहीं। बेशर्मी की चिकनाई ऐसी चढ़ा रखी है कि शर्म का पानी ठहरता ही नहीं; बन्दा चन्दा तो ऐसे चबाता है जैसे कुछ किया ही नहीं। ‘राजनीति’ एक भद्दा शब्द बन गया है। किसी भी दाँव-पेंच से अपनी धाक जमाना ही इनका मकसद रह गया है।\nकुछ डाक्टर होते हैं जो बिमारी से भी ज़्यादा खतर्नाक होते हैं। ऐसे ही हमारे धर्म और धर्मगुरू हैं। हमारे धर्म हमारी समस्याओं का उपचार देने की बजाए उन्हें और बढ़ा देते हैं। जैसे कैंसर या अन्य कोई भी रोग, जिस शरीर में पलता है उसी को नष्ट करता है, धर्म भी समाज में लगे एक भयानक रोग की तरह समाज को ही नष्ट करने में लगा है। धर्म के नाम पर मानव में विभाजन ही आया है, धर्म ने कब हमें जोड़ा है, कितने ही टुकड़ों में तोड़ ज़रूर डाला है। समाज के भयानक अपराधी इतने निर्दोषों की हत्याएं नहीं कर पाए जितनी ‘धर्म’ ने धीरे से ही कर दीं। आतंकवाद भी धर्म की ही देन है।\nपरमेश्वर प्रेम है पर धर्मों में कहाँ प्रेम है? धर्मों में क्षमा देने की सामर्थ नहीं है। धर्म ने हमारी साधारण सी समझने की सामर्थ का भी सत्यानास कर दिया है; ऐसा बुद्धिहीन कर दिया है कि ‘धर्म’ के नाम पर कोई भी अधर्म करवा लो, बड़ी सहजता और गर्व से कर जाएंगे। शास्त्रों के शब्दों और सिद्धान्तों को सिर में भर लेने से जीवन नहीं बदलता।\nधर्म परिवर्तन के विचार ने भी एक नई समस्या ला खड़ी की है। आपसी विरोध, जलन, बदले की भावना को बड़ी तेज़ी से बढ़ा दिया है। धर्म परिवर्तन के नाम पर गुमराह करने के लिए ऐसी ऐसी बातें बुनकर बताई जाती हैं और लोगों के दिमाग़ों में अटकाई जाती हैं जिससे सुनने वाले आक्रोश से भर जाएं। फिर इस उन्माद को हवा देकर समाज में आग लगाई जाती है और स्वार्थ की रोटीयां सेकी जातीं हैं। सब धर्मों की नीति है कि जो हमारे धर्म की नीति से सहमत नहीं है वह विधर्मी है, काफिर है; ऐसों को नाश कर डालो।\nप्रभु यीशु कहता है मैं नाश करने नहीं पर बचाने आया हूँ। परमेश्वर का वचन बाईबल कोई धर्म हम पर नहीं थोपता, केवल सत्य को हमारे सामने प्रस्तुत करता है। हज़ारों साल का इतिहास इस बात का सबूत है कि बाइबल जैसा कहती है, वैसा ही होता है। मानव इतिहास, अनेक प्रयासों के बावजूद, बाईबल के एक भी दावे को आज तक झुठला नहीं पाया है। बाईबल के पूर्णत्या सत्य और परमेश्वर का वचन होने के प्रमाणों की कमी नहीं है, कमी तो लोगों के उन प्रमाणों को मानने की मन्सा में है। बिना जाँचे परखे ही लोग बाईबल को शक की निगाह से देखते हैं; ऐसों को समझाना वास्तव में बड़ी टेढ़ी खीर है।\nकुछ दिन पहले मैं और मेरी पत्नि एक अच्छे पैसे वाले व्यक्ति के घर गए। वह व्यक्ति तो घर पर नहीं मिले, उनकी पत्नि और उसकी सास ही घर पर मिलीं। सास काफी बुज़ुर्ग थीं और उन्ही विचारों के साथ जी रहीं थीं। सास ने मेरी पत्नि से पूछा “आपके पास कितने बच्चे हैं?” मेरी पत्नि ने जवाब दिया “हमारे दो बच्चे हैं।” सास ज़रा अचरज से बोलीं “बस दो ही?” सास के ऐसा कहते ही बहू बोल उठी “दो ही बहुत हैं न जूते खाने के लिए।” और मैं सोचने लगा कि माँ-बाप को अपने बच्चों से क्या यही आशा बची है?\nहम अपने परिवार में ही आपस में बिखरने लगे हैं। कई अपने भी अपने से नहीं लगते और अपनों में भी पराएपन का एहसास होता है। हम झूठे और खूबसूरत शब्दों से अपनों को ही धोखा देते हैं। पति-पत्नि में, सास-बहू में, बाप-बेटे के रिश्तों में अब काफी खटास आ चुकी है। कुछ तो इस आस में जी रहें हैं कि कब बाप मरे तो कुछ हाथ लगे। कितने अपनी पत्नियों को सिर्फ शब्दों से ही सहलाते हैं, पर अपना मन कहीं और लगाए रखते हैं।\nएक आदमी की बीमार बीवी अपनी आखिरी साँसें गिन रही थी। बीवी ने मरते-मरते अपने पति से पूछा, “क्या मेरे मरने के बाद तुम दूसरी शादी करोगे?” पति ने बहुत कोशिश करके आँखें नम करीं और ग़मग़ीन लहज़े में बोला, “कभी नहीं, मैं तो ऐसा सोच भी नहीं सकता।” बीवी बोली, “मुझे मालूम है तुम दूसरी शादी ज़रूर करोगे। मेरी एक विनती है कि मेरे शादी के कपड़े उसे मत पहिनाना, वरना मेरी आत्मा को बहुत दुख पहुँचेगा।” बीवी को समझाते और तसल्ली देते देते पति झोंक में बोल गया, “वैसे भी तुम्हारा शादी का सूट नसीमा को फिट तो बैठेगा नहीं।” अभी बीवी मरी नहीं थी, वह आगे की तैयारी पहिले ही कर चुका था।\nहालातों ने कितनों के दिल ही छील डाले हैं। कितने अपने घरों में ही अजनबी की तरह जीते हैं, तब खामोशी में यह विचार आता है कि चल खुदकुशी ही कर ले। जो हमारी आँखों को दिखता है, वह आदमी का असली चेहरा नहीं होता। जो बात हमारे कान सुनते हैं वास्तव में वह आदमी के दिल की बात नहीं होती।\nएक व्यक्ति की पत्नि की अर्थी जा रही थी। वह आदमी चिल्ला-चिल्ला कर रो रहा था। बाहर से दुखी दिखता था पर अन्दर से था नहीं। भीड़ उसे बहुत दिलासा दे रही थी। गाँव के आखिरी संकरे मोड़ पर एक पुराना बरगद का पेड़ था, मुड़ते समय अर्थी उससे टकरा गई, कफन हिला और बीवी उठ बैठी। आदमी का रोना-पीटना तो बन्द हो गया पर अब दिल दुखी हो गया। अन्दर ही अन्दर सोचने लगा कि “यह मुसीबत फिर जी उठी।” बीवी दो साल और जीवित रह कर फिर मर गई।\nआदमी फिर रो रहा था, फिर अर्थी उसी रास्ते जा रही थी, फिर वही मोड़ और बरगद का पेड़ आया। वह आदमी रोना बन्द कर, तेज़ी से अर्थी के आगे आया और उठाने वालों से बोला, “भाई लोगों ज़रा ध्यान से और बरगद से बच कर निकलना।” लोग उसे रोता चिल्लाता तो देख रहे थे पर अन्दर की बात तो कुछ और ही थी। हम परिवार में भी अपनों को ही धोखा देते और अपनों से ही धोखा खाते रहते हैं।\nपरमेश्वर ने अगर हमारी खोपड़ी में एक खिड़की लगा दी होती तो बड़ा ग़ज़ब हो गया होता। खिड़की से झाँक कर लोग पता कर लेते कि अन्दर क्या चल रहा है। कितने घर बरबाद हो गये होते। पर परमेश्वर की दया से केवल परमेश्वर ही देख पाता है कि आपकी और मेरी खोपड़ी में क्या क्या चल रह है। वो देखता है कि आप कितनों के प्रति जलन से भरे हैं, गन्दे विचारों से भरे हैं। उसे पता है कि आपने कितनों के पैसे और सामान वापस नहीं किए और न करने की मन्सा रखते हैं। आपके घर में क्या क्या चल रहा है, कितने गन्दे संबंध छिपाकर पाल रखे हैं, परमेश्वर सब जानता है। हम अपनी ज़िन्दगी के असली रंग तो बहुत छिपाकर रखते हैं, पर औरों को वह दिखाते हैं जो हैं ही नहीं।\nकुछ लोग अपने आप से, अपने परिवार से बहुत उदास परेशान रहते हैं। कुछ के ग़म सारी उम्र उनके दिल पर ठहरे रहते हैं। कुछ अपनी समस्याओं का अन्त आत्म हत्या में ढूँढते हैं। पर आत्म हत्या तो कोई उपाय नहीं है। यह तो एक हत्या है और एक ऐसी हाय है जो हमेशा के हादसे में कुदा देती है। वैसे तो बहुतों के पास बहुत कुछ है पर वास्तविक खुशी और चैन नहीं, तभी मन का एक सूनापन उन्हें बहुत सताता है। आप और आपके परिवार का क्या हाल है?\nजीवन में हारे, हाँफते, परेशान, बेचारे, बेचैन लोगों से प्रभु यीशु कहता है “मेरे पास आओ, मैं तुम्हें चैन दूँगा (मत्ती ११:२८)।” प्रभु बताता है कि हर परेशानी की जड़ पाप है। यही पाप हमेशा भयानक परेशानी और बेचैनी उत्पन्न करता है। वह यह भी कहता है कि सबने पाप किया है (रोमियों ३:२३) कोई किसी भी धर्म का क्यों न हो, किसी भी स्तर का क्यों न हो। परमेश्वर “अब हर जगह सब मनुष्यों को मन फिराने की आज्ञा देता है (प्रेरितों १७:३०)।” परमेश्वर के वचन का यह पद शुरू होता है ‘अब’ से। ‘अब’ जब संसार के पाप की दशा परमेश्वर के सहने की सीमा तक आ पहुँची है। ‘अब’ जब बस परमेश्वर की बरदाश्त टूटने और पाप से जुड़ी हर चीज़ पर उसका कहर बरसने को है। इसिलिए वह आपसे कहता है, ‘हर जगह’ सबसे कहता है, इस मौके को न गंवाओ, अभी भी चेत जाओ, बच जाओ। चाहे आप कितना ही गिरा हुआ, शर्मनाक जीवन क्यों न जी रहे हों, आपके पाप कैसे ही क्यों न हों, आपने वह पाप कितने ही छिप कर या गुमनामी में क्यों न किए हों, परमेश्वर से कुछ छुपा नहीं है। वह आपके सब पापों को पूरी तरह से जानता है और अभी उन्हें क्षमा करके आपको एक नया जीवन देना चाहता है - अगर आप लेने को तैयार हों!\nपरमेश्वर का वचन हमें चार ‘कालों’ के बारे में बताता है - १. भूतकाल (जो बीत गया); २. वर्तमान काल (जो जी रहे हैं); ३. भविष्य काल (जो आने वाला है); ४. आनन्त काल (जो मौत के बाद शुरू होता है और समय की सीमा से बाहर है)। सत्य वचन, इब्रानियों ९:२७ में कहता है “एक बार मरना फिर न्याय का होना निश्चित है। जो भी मनुष्य ने किया, उसका न्याय होगा। हर पापी अनन्त विनाश की पीड़ा में धकेला जाएगा। इसीलिए वही सत्य वचन चेतावनी भी देता है कि “यदि मन न फिराओगे तो इसी तरह नाश होगे (लूका १३:५)।” ‘मन फिराने’ का मतलब है प्रभु यीशु से पापों का अंगीकार करके उन पापों की क्षमा माँगना और उनसे मुँह मोड़ लेना - उस प्रभु यीशु से जिसने आपके पापों की क्षमा, आपको उनके दण्ड से बचाने के लिए, क्रूस पर अपनी जान दी।\nअब एक निर्णाय का समय हमारे सामने है। अब, मौका रहते, यदि हमने अपने पापों के बारे में फैसला नहीं लिया तो फिर बात हाथ से निकल जाएगी और परमेश्वर को ही फैसला लेना पड़ेगा। जो पाप की दशा में उसके सामने जाएगा, वह पापी होने का दण्ड भी पाएगा। यदि हमने पापों से क्षमा नहीं माँगी तो हमारे सोचने की सीमा से बाहर हम पर गुज़रने ही वाला है।\nप्रिय पाठक, एक प्रार्थना करके कहें “हे यीशु दया करके मेरे पाप क्षमा कर दें।” परमेश्वर का दिल तो आपको माफी देने को तैयार है लेकिन अगर आपका दिल माफी माँगने को तैयार नहीं है तो वह ज़बरदस्ती अपनी माफी आप पर थोपेगा नहीं। वह आपके सामने दोनो मार्ग और उनकी मंज़िलें स्पष्ट रूप से रख देता है, किस मार्ग पर चलना और किस अंजाम तक पहुँचना चहते हैं, यह आप पर है। ध्यान रहे, जो मौका है वो यहीं, इसी जीवन में है। मौत के बाद फिर माफी का कोई मौका नहीं है, फिर तो न्याय है; फिर इस जीवन में किए गए अपने चुनाव का अंजाम अनन्त कल तक भोगने के अलावा और कोई स्थिती नहीं होगी। मौत की लाईन में तो सभी खड़े हैं, कोई आगे है तो कोई कुछ पीछे। कई बार बेटा मौत की लाईन में बाप से आगे खड़ा होता है। जो पैदा हुआ है, वह निश्चय मरेगा भी। हर बीतता पल, हर बढ़ता कदम मौत के और निकट लाता जाता है। इस सच्चाई से आप बेखबर न रहें, जिसने पापों की क्षमा नहीं माँगी वह कैसी दुर्दशा में होगा, न यहाँ चैन से जिया और न वहाँ चैन से रह पाएगा। प्रभु यीशु कोई धर्म देने कतई नहीं आया, वह तो आपको पापों की क्षमा देने आया ताकि कोई नाश न हो पर सब अनन्त आनन्द और अनन्त जीवन पाएं।\nबहुत से बेवकूफ कहते हैं “कल किसने देखा है?” पर हकीकत यह है कि कल तो हर एक ने देखना भी है और भोगना भी है। बड़ी खामोशी से साल दर साल हाथों से खिसकते चले गए और मालूम ही नहीं पड़ा। उम्र तो बीतती ही जा रही है, लीपा-पोती से कोई कब तक जवान रहने का भ्रम बना कर रख सकता है। जिस्म की जिल्द से झुर्रियों को छुपने की भरसक कोशिश कर लो, खिज़ाब से बालों का असली रंग छुपा कर रख लो पर इन दिखावों से बढ़ती उम्र न रुकती है न घटती है। जिस घटना के बारे में सोचते ही दहशत आती है, कहीं जीवन के अगले ही पल में वो आपका इंतज़ार ना कर रही हो। मौत के सन्नाटे किसी न किसी के लिए तो हर पल के साथ जुड़े खड़े हैं, कब किसको अपने साथ जोड़ लें किसी को नहीं पता। मौत आई तो फिर पापों से क्षमा माँगने की मोहलत कभी नहीं देगी, बस चुपचाप दबे पाँव आकर उठा ले जाएगी।\nआदमी एक अन्देखी शक्ति - पाप करने की प्रवर्ती से बंधा खड़ा है। जो नहीं चाहता वह कर डालता है, जिससे घृणा आती है उसे भी करने से अपने आप को रोक नहीं पाता (रोमियों ७:१५)। कैसा भी और कितना ही प्रयास क्यों न कर लो, अन्ततः यह शक्ति हावी हो ही जाती है। अगर प्रगट में नहीं तो छुपकर, शरीर में नहीं तो मन में, कर्मों में नहीं तो लालसाओं में लेकिन इस शक्ति के प्रभाव से बच पाना मनुष्य की सामर्थ से बाहर है। आपका सच्चा पश्चाताप, आपको इस अन्देखी शक्ति से छुटकारा पाने और बचने की सामर्थ देता है; एक ऐसी सामर्थ जो आपकी नहीं वरन पाप और मृत्यु पर जयवंत प्रभु यीशु की है। क्योंकि सच्चे पश्चाताप और समर्पण के बाद आप प्रभु यीशु के शरणागत हो जाते हैं और उसका आत्मा आप में निवास करता है, आपको सामर्थ देता है। सच मानिएगा सच्ची शान्ति उसी से मिलती है क्योंकि सच्ची शान्ति वहीं है जहाँ पाप नहीं है।\nप्रीय पाठक यह लेख तो अब समाप्ति पर है, मेरी आपसे जो इस लेख को पढ़ रहे हैं विनम्र विनती है इस मौके को न गवाँएं। आप चाहें तो अभी प्रभु यीशु से यूँ प्रार्थना कर सकते हैं “हे यीशु मुझ पापी पर दया करके मेरे पाप क्षमा कर दें, मैं जैसा हूँ वैसा ही आपके पास आया हूँ, मुझ पापी पर दया करें। मेरे जीवन में, मेरे परिवार में सच्ची शान्ति और खुशी दें।”\nसच्चे मन से की गई पश्चाताप की एक प्रार्थना आपका अनन्त काल बदलने की सामर्थ रखती है।\nप्रस्तुतकर्ता Samuel पर 3:03 am कोई टिप्पणी नहीं:\nसम्पर्क फरवरी २००२: कोई था जो मेरे द्वार पर आया\nमेरा नाम शताब सिंह है और मैं ज़िला सहारनपुर की बेहट तहसील के ग्राम लोदिपुर का निवासी हूँ। मैं एक अनपढ़ और ग़रीब परिवार में पला और बड़ा हुआ। मेरे माता-पिता इस स्थिति में नहीं थे कि वे मुझे पढ़ा सकते,इसलिए मुझे १० साल की उम्र से ही एक ज़मींदार के यहाँ पशु चराने की नौकरी पर लगा दिया गया। वहाँ मेरी उम्र के और भी बच्चे थे, जो बड़ी शैतानी करते थे उन्में से मैं भी एक था।\nजैसे जैसे मैं बड़ा होता गया, तो मेहनत मज़दूरी भी करने लगा। जो भी पैसे मज़दूरी से कमाता, बुरी संगति के कारण, बुरे कामों में उड़ा देता था। देखते देखते मैं २५ वर्ष का हो गया और इसी दौरान मेरी शादी भी हो गई। शादी होने के कारण मेरी ज़िम्मेदारी भी बढ़ गई और मेरे मौज-मस्ती के जीवन में विघ्न पड़ गया। लेकिन इत्तेफाक से मुझे एक अच्छी मेहनत करने वाली पत्नी मिल गयी। हम दोनो ही इकट्ठे मेहनत मज़दूरी करते और जो पैसा मिलता उसमें से कुछ बचा भी लेते। उस पैसे को मैं ब्याज़ पर भी दे देता था, और इसी पैसे से मैंने अपना घर भी बनाया। इसके बाद मैं फिर बुरी संगति में बैठने लगा, धीरे धीरे शराब भी पीने लगा और घर वालों को परेशान भी करने लगा। बात यहाँ तक बिगड़ी कि मुझे ग़लत कामों से रोकने पर मैं अपने माँ बाप को डाँट भी देता और उनकी पिटाई भी कर देता था। इस तरह मैं ने अपना सारा धन शराब में उड़ा दिया। अब मैं धीरे धीरे फिर कंगाली की कगार पर आ गया। मेरे मित्र मुझ से कटने लगे और मैं असहाय सा हो गया। अब मेरे सामने बहुत सारी समस्याएं मुँह फैलाए खड़ी हो गईं, रोज़ी रोटी के लाले पड़ गये और मैं बीमार रहने लगा। मैं इतना बीमार हुआ कि मेरी कमर 60० के कोण से झुक गई और मैं बहुत कमज़ोर हो गया। डाक्टरों ने मुझे हड्डी की टी०बी० बताई, मुझे लगने लगा कि मैं अब कुछ ही दिन जीवित रहुँगा। इतना सब कुछ होने के बाद भी मैं न तो परमेश्वर को जानता था और न ही पहचानता था। बस मनुष्य द्वारा निर्मित इश्वरों और साधु-सन्तों में ही परमेश्वर को खोजता रहा।\nइस हाल में ही एक दिन मैं टी०वी० पर एक कार्यक्रम देख रहा था, जिसमें मैंने देखा कि यीशु नाम के एक व्यक्ति ने बहुत से बीमारों को चंगा कर दिया। फिर भी लोग उसपर अत्याचार कर रहे थे और उस पर पत्थर मार रहे थे, अन्त में उसे क्रूस पर चढ़ा दिया गया। मैं सोच रहा था कि यह कौन व्यक्ति है जो इतना दुखः सहन करके भी कुछ नहीं बोलता? जो लोग उस पर अत्याचार कर रहे हैं उनके लिए प्रार्थना कर रहा है। मेरे मन में उसे जानने की जिज्ञासा उत्पन्न हुई। उसी दिन शाम को मेरा एक रिशतेदार मेरे पास आया और बोला कि तुम भी चंगे हो सकते हो यदि तुम मेरे साथ चलो। लेकिन इसके लिए तुम्हें शराब बीड़ी आदि सभी गंदी आदतें छोड़नी होंगी। मैं चलने को तैयार नहीं था पर मेरे घर वालों ने मुझे उसके साथ ज़बरदस्ती भेज दिया।\nउस स्थान पर पहुँच कर मैंने देखा कि जो चित्र मैंने टी०वी० पर देखा था, वही चित्र वहाँ भी लगा है। मेरे मन में कुछ विश्वास जागा कि यही व्यक्ति मुझे भी ठीक कर सकता है। संगति के बाद उन लोगों ने मुझे एक क्रूस की माला और यीशु का एक पोस्टर भी दिया। मैंने वहाँ संगति में कुछ पैसे भी दिये और कहा कि आप मेरे लिए प्रार्थना करें। उन्होंने कहा कि तुम्हें लगतार संगति में आना पड़ेगा और तुम ठीक हो जाओगे। मैं अपने परिवार के साथ निरंतर संगति में जाता रहा। वे लोग मुझे प्रार्थना करके तेल और पानी भी देते थे और कुछ दिन बाद मैं ठीक भी हो गया। स्वस्थ होने के बाद मैं फिर मज़दूरी करने लगा।\nएक दिन मुझे पता चला कि ग्राम ताहरपुर में एक संगति है जो रात्रि में होने वाली थी। उसमें मैं भी शामिल हुआ। वहाँ पर मैंने एक व्यक्ति को देखा जो बहुत अच्छा प्रवचन देता था और उसके द्वारा बड़े बड़े आश्चर्यकर्म भी हुए। एक दिन मैंने उस व्यक्ति को शराब पीते हुए देखा, मुझे बहुत बुरा लगा। मैंने संगति के एक व्यक्ति से इसके बारे में पुछा कि आप तो शराब पीने से मना करते हो और यह तो शराब पीता है। तब उसने कहा कि तीन दिन, शुक्रवार, शनिवार और रविवार को छोड़ आप किसी भी दिन शराब पी सकते हो। इतनी बात सुनकर मैंने फिर शराब पीना शुरू कर दिया। साथ ही कमर का दर्द फिर से उठ खड़ा हुआ और इतना बढ़ गया कि उसे दबाने के लिए मैं हर वक्त शराब पीने लगा। मेरी हालत लगातार बिगड़ती चली गई। धीरे धीरे माँ-बाप, रिशतेदार, यार सभी मेरा साथ छोड़ते गए। तब एक सम्बंधी मुझ पर दया करके मुझे हर्बटपुर के अस्पताल में छोड़ आया जहाँ मेरा इलाज चला। लेकिन मेरे पास न तो पैसे ही थे और न ही सहारा। दवा कहाँ से आएगी, इलाज कैसे चलेगा; इसी उधेड़-बुन में मैं पूरे दिन पड़ा रहता था। सोचता था कि बस अब ज़िन्दगी थोड़े ही दिनों की है।\nमैं प्रार्थना करनी नहीं जानता था पर फिर भी प्रभु यीशु के नाम से टूटी-फूटी प्रार्थना कर लिया करता था। उसी का परिणाम हुआ कि एक दिन मेरे पास प्रभु का एक सच्चा दास आया, जिससे मेरी कोई जान पहचान नहीं थी। उसने मुझ से पूछा “आप के दरवाज़े पर जो निशान बना है वो क्या है?” मैंने कहा कि यह प्रभु यीशु के क्रूस का निशान है। उसने फिर सवाल किया कि क्या आप का उद्धार हो गया है और क्या आपके पाप क्षमा हो गए हैं? मैंने कहा मुझे पता नहीं कि उद्धार क्या होता है और पाप कैसे क्षमा होते हैं। उसने मुझ से कहा कि भाई बादशाही बाग़ में एक संगति होती है, आप वहाँ जाया करो। वहाँ आप पापों से मुक्ति और उद्धार के बारे में जान पाओगे। मैंने उसे वहाँ जाने का आश्वासन तो दिया पर नहीं गया। वह भाई फिर मेरे घर आया और पूछा कि “क्या आप बादशाही बाग़ गये थे?” मैंने असमर्थ्ता जताई कि किन्ही कारणों से मैं नहीं जा पाया। एक बार फिर मैंने उसे आश्वासन दिया कि मैं वहाँ ज़रूर जाऊँगा। एक दिन मैं हिम्मत करके वहाँ चला गया।\nवहाँ बैठकर मुझे सब कुछ अजीब सा लगा। एक दिन वही भाई मेरे पास पुनः आया और उसने वही सवाल किया “क्या आप बादशाही बाग़ गए?” मैं ने कहा भाई मैं गया था और मुझे वहाँ बहुत अच्छा लगा लेकिन सच तो यह था कि मुझे वहाँ बिल्कुल भी अच्छा नहीं लगा था। उसने मुझ से फिर से जाने के लिए कहा, फिर एक दिन वो ही भाई मुझे अपने साथ बादशाही बाग़ संगति में लेकर गया और वहाँ उसने मेरी मुलाकात कई विश्वासी भाईयों से करवाई। वहाँ उन्होंने मुझे पढ़ने के लिए नए नियम पस्तक की एक प्रति भी दी।\nइस बार मुझे कुछ अच्छा लगा और मेरे अन्दर प्रभु यीशु को जानने की उत्सुकता जागी। जैसे-जैसे मैं संगति में जाता रहा और प्रभु में बढ़ता रहा, तैसे-तैसे शैतान भी अपने हमले मुझ पर तेज़ करता गया। इधर मैं प्रभु में बढ़ रहा था उधर मेरी पत्नि और मेरी लड़की बिमारी में बढ़ रहीं थीं। मैं प्रार्थना करने लगा और भाईयों को भी प्रार्थना के लिए कहा। उन्होंने प्रभु के वचन के द्वारा मुझे बहुत हियाव दिया। धीरे धीरे मेरे सब पाप और बुरे काम छूतते चले गए। मैं सोच भी नहीं सकता था कि किसी तरह मेरे गन्दे काम छूट जाएंगे, लेकिन ऐसा हो गया। मैं बुरे दोस्तों की संगति से भी दूर चला गया। प्रभु की दया से, दाऊद के समान, मैं सब लौटा ले लाया।\nअब प्रभु मुझ से अपने वचन के द्वारा बातें करने लगा और मेरा आनन्द बढ़ता गया। मैं सोच भी नहीं सकता था कि मेरे पाप क्षमा हो जाएंगे, लेकिन प्रभु ने अपने वचन से मुझे विश्वास दिया कि उसने मेरे एक-एक पाप को काली घटा के समान मिटा दिया है। लेकिन एक समस्या मेरे साथ उत्पन्न हो गई। जैसे जैसे मैं प्रभु में बढ़ता गया तो मेरे समाज के लोग और रिशतेदार कहने लगे कि यह तो इसाई हो गया है। परन्तु सच तो यह है कि मैंने अपना धर्म नहीं बदला पर अपना कर्म बदला है। पहले मैं पापों में जीता था, अब मेरा पापों से छुटकारा हो गया है। अब मैं पूर्ण रूप से आश्वस्थ हूँ कि यदि मैं आज मर भी जाऊँ तो सीधे स्वर्ग जाउँगा क्योंकि प्रभु यीशु ने मेरे पापों को अपने उपर ले कर मेरा सारा कर्ज़ चुका दिया है और मेरे पापों को अपने लहू से धो दिया है। उसकी दया से आज मेरे पास शान्ति और आनन्द है।\nप्रस्तुतकर्ता Samuel पर 1:06 am2टिप्‍पणियां:\nसम्पर्क फरवरी २००२: आराधना का आधार\nप्रार्थना कहीं पर स्वार्थ की पतली गली से होकर भी जा सकती है, पर आराधना स्वार्थ से कहीं परे, प्यारे प्रभु को एक खुले आकाश में दिल से गाती है।\nजब स्नेह भरी सेवा शब्दों के साथ करते हैं तो वह स्तुती का स्वरूप धारण कर लेती है।\nविशाल सागरों की अपनी सीमाएं हैं, शब्दों की भी अपनी सीमाएं हैं, मानव की सोच की भी अपनी ही सीमाएं हैं।पर प्यारे प्रभु के प्यार की कोई सिमाएं नहीं। वह दया का ऐसा सागर है जो मुझ जैसे को प्यार कर सकता है, क्षमा दे सकता है।\nपरमेश्वर अपने इकलौते पुत्र को पीड़ा की चरम सीमाओं के समय क्रूस पर भूल सकता है, त्याग सकता है; पर उसका एक अजीब प्यार है जो मुझ जैसे से वाय्दा करता है कि मैं न तुझे कभी छोड़ुंगा न त्यागुंगा।\nयह वास्तविक सच्चाई है कि मेरे पास याकूब का सा स्वभाव है, पर इसमें ज़रा भी शक नहीं कि मेरे पास याकूब का परमेश्वर भी है, जो मुझे कभी नहीं छोड़ेगा।\nएक व्यक्ति बहुत कुड़कुड़ा रहा था कि उस के पास एक जोड़ी जूते भी नहीं हैं, तभी उस्की नज़र एक ऐसे व्यक्ति पर पड़ी जिसके पास दोनों पैर ही नहीं थे। वह धन्यवाद से भर गया और बोला, “प्रभु भले ही मेरे पास जूते नहीं, पर दोनो पैर तो सही सलामत हैं।”\nहर ‘असम्भव’ के ‘अ’ को हटाकर ‘सम्भव’ करना, केवल परमेश्वर के लिए ही सम्भव है। मौत पर विजय पाना असम्भव था, पर उसने इसे सम्भव बना डाला। मेरे जीवन से मेरे पापों को हटाना मेरे लिए कभी सम्भव था ही नहीं, पर उसने इसे सम्भव बना डाला।\nकुछ विश्वासी शैतान से बहुत परेशान रहते हैं। लेकिन कुछ ऐसे हैं जिनसे शैतान बहुत परेशान रहता है - ये वे हैं जो हर हाल में प्यारे प्रभु को भजते हैं, शैतान के आगे समर्पण नहीं करते, उसका सामना करते हैं।\nसम्पर्क फरवरी २००२: सम्पादकिय\nसम्पर्क परिवार आपको सप्रेम नववर्ष की शुभकामनाएं समर्पित करता है। क्षमा चाहते हैं कि यह अंक आपके हाथों में कुछ देर से पहुँच रहा है। आपकी प्यार भरी प्रार्थनाओं और पत्रों से हम हर बार एक नया हियाव पाते जाते हैं।\nतैरता हुअ वक्त ऐसे गुज़रा कि पता ही नहीं चला और हम एक नए वर्ष में आकर खड़े हो गये। एक साल चला गया और एक मौका भी इसके साथ निकल गया जो अब कभी नहीम लौटेगा। अब यह नया साल हमारे लिए फिर से एक नया मौका लेकर आया है। लूका १३:७-१० में एक अंजीर के पेड़, उसके मालिक और उसके माली की कहानी है। इस अंजीर के पेड़ ने पिछले सालों में एक अच्छी सुरक्षा और देखभाल पाई थी। इसे अच्छी भूमी पर लगाया गया और इसकी अच्छी देखभाल की गई, किस लिए? दिखाने, सजाने या जलाने की लकड़ी के लिए नहीं, वरन उससे फल की उम्मीद थी। तीन साल तक मालिक उससे फल की आस लगाए रहा और इसी उम्मीद में उसके पास आता रहा, “मैं तीन वर्ष से इसमें फल ढूँढने आता हूँ पर नहीं पाता”(लूका १३:७)। पेड़ तीन साल का नहीं था, तीन साल पहले फल देने लायक हो चुका था। इसीलिए मालिक तीन साल से उसमें फल ढूँढ रहा था, पर हर बार निराशा ही पाता था। पेड़ अपने जीवन से दिखाता है कि उसने उस अनुग्रह के समय को व्यर्थ ठहरा दिया जब उस पर कृपा दृष्टि की गई। अन्ततः मालिक ने उस पेड़ को हटाकर उसकी जगह एक दूसरे पेड़ को लगाने और नए पेड़ पर परिश्रम करने का निश्चय किया। लेकिन माली ने मालिक से विन्ती की “हे स्वामी इसे इस वर्ष और रहने दे कि मैं इसके चारों ओर खोदकर खाद डालूँ” (लूका १३:८) और मालिक से उसके लिए एक साल और माँग लिया। इस अंजीर के पेड़ की जगह हम अपने आप को रखकर सवाल करें, “प्रभु ने मुझे इस संसार में किस काम के लिए रखा है? क्या मैं प्रभु की बारी पर एक बोझ बन कर तो नहीं जी रहा? क्या अपने अनुग्रह के समय को व्यर्थ तो नहीं ठहरा रहा?” इस पेड़ ने पिछले तीन सालों की चेतावनी को लापरवाही से टाल दिया था, अगर यह बचा हुआ था तो सिर्फ अनुग्रह से। बीते साल कितने ही लोग इस संसार रूपी प्रभु की बारी से उखाड़ कर निकाल लिए गए। हम अगर बचे हैं तो सिर्फ प्रभु के अनुग्रह से। वह एक मौका और देना चाहता है कि हम उसके दिए हुए वरदान को उसके लिए उपयोग करें और उसके लिए फल लाएं, न कि उस वरदान को संसार में दफन कर दें, उसे व्यर्थ ठहरा दें।\nआदम तो अपने समय को पूरा कर इस संसार से चला गया, पर आदम का स्वभाव आज भी उसकी संतान में ज़िन्दा है। बुलबुल का बोल बड़ा प्यारा है, वह अपने स्वभाव से बहुतों को लुभाती है, किसी को नुक्सान नहीं पहुँचाती। यदि बुल्बुल कौवे की तरह करकश बोले, बस रोटी और बोटी के चक्कर में रहे, जहाँ मौका लगे वहीं झपटे, तो क्या लोग उसे बुलबुल कहेंगे? यही हाल कई ‘विश्वासियों’ का है, उनके जीवन में भी ऐसा ही विरोधाभास दिखता है। भक्त यदि सख़्त बोले, स्वार्थी स्वभाव और कसैले मिज़ाज़ के साथ जिए तो लोग उसे क्या कहेंगे? ऐसे लोग जहाँ बिगाड़ न भी हो वहाँ बिगाड़ पैदा कर डालते हैं। गधे पर हाथी का लेबल लगाने से वह हाथी नहीं बन जाता। विश्वासी का लेबल लगा लेने से कोई विश्वासी नहीं बन जाता। जीवन शैली से, बोल-चाल से, व्यवहार से विश्वासी अलग ही पहचाना जाता है।\nऐसे ही कुछ लोग कहते हैं कि उनमें धीरे-धीरे परिवर्तन आ रहा है। उदाहरण देते हैं कि पहले एक हज़ार रुपये रोज़ रिश्वत लेता था, अब सौ रूपये से ज़्यादा छूता भी नहीं; पहले एक ‘बोतल’ से कम नहीं पीता था, अब तो आधी में ही काम चला लेता हूँ। वह जो सत्य को जानता है पर मानता नहीं, वह आधे सत्य के साथ जीता है। सत्य को सिर्फ जानना परन्तु उसका जीवन में उपयोग न करना, सत्य न जानने से ज़्यादा खतर्नाक है। ऐसों के पास प्रभु का वचन जब आता है, उनके सीने में चुभता है, उन्हें कायल करता है, फिर भी वे उसे नहीं मानते, उसे नज़रंदाज़ कर जाते हैं, वे अपने लिए भयानक दंड जमा कर रहे हैं। परमेश्वर मक्कारों और पाखंडियों को ज़रा पसन्द नहीं करता। वचन कहता है, “वह जो अपने स्वामी की इच्छा जानता था और तैयार न रहा... बहुत मार खाएगा” (लूका १२:४७); “ तू गुनगुना है, न ठन्डा है और न गर्म, इसलिए मैं तुझे अपने मुँह से उगलने पर हूँ” (प्रकाशितवाक्य ३:१६); “... भला होता कि वे इस सच्चाई को जानते ही नहीं” (२ पतरस २:२१)।\nकई हैं जो आराधना करते हैं, प्रभु भोज में सम्मिलित होत हैं, वचन पढ़ते हैं और फिर भी मन में बदले और बैर की भावना रखते हैं, कितनों के पैसे और सामन वापस नहीं करते, अहंकार, जलन, विरोध सीने में सजाए रखते हैं सालों गुज़र गये पर आत्मा के फल उनके जीवन में कहीं नहीं दिखते। ऐसे लोग मसीही जीवन की गवाही के लिए ठोकर के कारण हैं “... तुम्हारे कारण अन्यजातियों में परमेश्वर के नाम की निन्दा की जाती है” (रोमियों २:२४); “...ये उसके पत्र नहीं, यह उनका कलंक है” (व्यवस्थाविवरण ३२:५)। उनके लिए भला होता कि चक्की का पाट गले में डालकर, उन्हें सागर में डाल दिया जाता (मत्ती १८:६)। उन्होंने मात्र घर की दीवारों पर पवित्र वचन के पदों को ठोक रखा है, पर उनके दिलों में पवित्र वचन कभी नहीं बसने पाया। वे कान रखते हुए भी बहिरे और आँख रखते हुए भी अँधे हैं, क्योंकि वे जानबूझकर समझना ही नहीं चाहते, उन्हें समझाना भी बड़ी टेढ़ी खीर है।\nएक बार एक दावत में एक देहाती अन्धे ने जीवन में पहली बार मेवों से भरी हुई खीर खाई, उसे बड़ा मज़ा आया। अन्धे ने बगल में बैठे एक व्यक्ति से पूछा “ये क्या चीज़ है?” व्यक्ति ने जवाब दिया, “खीर है।” अन्धे ने फिर पूछा “खीर देखने में कैसी होती है?” फिर जवाब मिला “सफेद होती है।” अन्धे ने फिर पूछा “सफेद कैसा होता है?” उस व्यक्ति ने कुछ परेशान होकर कहा “सूरदास जी बगुले की तरह।” अन्धे ने फिर पूछा “भाई बगुला कैसा होता है?” बगल वाले ने अपने हाथ को बगुले की गर्दन की तरह बनाया और अन्धे को छुआकर बताया कि “बगुला ऐसी मुड़ी गर्दन का होता है।” अन्धे ने मुड़ा हाथ टटोलकर कहा “यार खीर तो बड़ी टेढ़ी होती है!” कुछ ऐसे ही आत्मिक अन्धों को समझाना है।\nलूका १९:४१-४४ में लिखा है कि जब यीशु यरूशलेम के निकट आया तो नगर को देखकर रोया और कहा “क्या ही भला होता कि तू हाँ तु ही इस दिन कुशल की बातें जानता। क्योंकि तूने वह अवसर जब तुझपर कृपादृष्टि की गयी न पहिचाना।” यहूदियों का नया साल शुरू ही हुआ था, चार दिन बाद होने वाले यहूदियों के सबसे बड़े त्योहार की तैयारियाँ की जा रहीं थीं। यरुशलेम तीर्थ यात्रियों से खचा-खच भरा हुआ था। लोग जोश और खुशी से भरे जय-जयकार कर रहे थे। प्रभु एक ऐसे स्थान पर खड़ा था जहाँ से सारा यरुशलेम शहर एक नज़र में देखा जा सकता था। पर प्रभु न सिर्फ उसका वर्तमान देख रहा था, उसे यरुशलेम का भविष्य भी दिखाई दे रहा था। यरूशलेम, जो शान्ति का नगर कहलाता था (इब्रानियों ७:२), उसने शान्ति के राजकुमार को अर्थात परमेश्वर के पुत्र और उसके वचनों को ठुकरा दिया था। परमेश्वर की चेतावनियों की बेपरवाही और बेकद्री के कारण अब यरुशलेम पर कहर बरसने को तैयार था। लोग खुश हो रहे थे पर प्रभु रो रहा था। वह नहीं चाहता कि कोई नाश हो। प्रभु दुखी मन से उस शहर को कह रहा था कि जब तुझ पर रहम किया गया तो तूने उस समय को नहीं पहिचाना और परमेश्वर की चेतावनी को लापरवाही से लिया। तब से छः सौ साल पहले राजा नबूकदनेस्सर ने, परमेश्वर की चेताविनियों की अन्धेखी करने और ऐसी ही ढिटाई में बने रहने के कारण यरूशलेम को पहली बार बरबाद कर डाला था। अब फिर वैसे ही स्वभाव के कारण, उसकी दूसरी बरबादी निकट आ रही थी। हम प्रेरितों के काम में देखते हैं कि जिन्होंने चेताव्नियों को मान लिया वे तो बच निकले पर यरुशलेम नहीं बचा। ऐसे ही संसार भी अपनी दूसरी बरबादी के निकट आ खड़ा हुआ है; पहली बरबादी नूह के समय हुई थी। एक बड़ी दहशतनाक बरबादी अब संसार से सटी खड़ी है।\nउस समय यरूशलेम के मंदिर में परमेश्वर की आराधना, प्रार्थना, बलिदान, भेंट, भजन, संगीत सब चल रहा था,पर प्रभु कह रहा था कि तुमने इसे डाकुओं की खोह बना दिया है। आज भी मण्डलियों में आराधना, प्रभु भोज, प्रार्थना सब कुछ वैसे ही चल रहा है, पर अन्दर की वास्तविक दशा भी प्रभु से छुपी नहीं है।\nजब पहली बार यरुशलेम बरबाद हुआ तब राजा यहोयकीम क राज्य था (दानिएल १:१) अंजीर के पेड़ के समान, परमेश्वर ने यहोयकीम को भी तीन साल दिए, पर उसने अपने पाप से मन नहीं फिराया। नबूकदनेस्सर ने यरुशलेम को घेर कर बरबाद कर डाला। इसके लगभग छः सौ साल बाद सन ७० में रोमी सम्राट वैस्पियन के पुत्र तीतुस ने यरुशलेम को पूरी तरह से बरबाद कर डाला। सम्सार के इतिहासकार बताते हैं के नबूकदनेस्सर और वैस्पियन दोद्नो बहुत ही सामर्थी सम्राट थे, इस कारण वे यरुशलेम को बरबाद कर पाए। पर बाईबल बताती है कि यहूदी लोगों के पाप के कारण यरुशलेम की बरबादी हुई। यदि ये सम्राट दस गुणा और भी सामर्थी होते, तो भी यरुशलेम के पत्थरों पर से एक पत्थर भी न हटा पाते, यदि पाप ने उसकी सुरक्षा को पहले ही न हटा दिया होता। अब दूसरी बार यह पृथ्वी भी अपने पाप के कारण अपनी बरबादी के करीब खड़ी है।\nनबुकदनेस्सर ने यहूदी राजपुत्रों में से जो योग्य थे, उन्हें अपने महल में अपनी सेवा के लिए लगा लिया (दानियेल १:३,४)। आज परमेश्वर की सन्तान को शैतान ने पद, पैसे और परिवार की सेवा में ही लगा रखा है। वे परमेश्वर के लिए नहीं, शैतान के लिए उपयोगी बन गए हैं। उनका परमेश्वर के लिए काम न करना ही शैतान के लिए काम करने जैसा है। संसार की चकाचौंध, समपदा और उपलभदियों ने स्वर्ग के धन को उनके लिए छोटा कर दिया है, वे उस चिरस्थाई धन को छोड़, इस नाश्मान धन को संजोने में लगे हैं। लूका १९:४५ की ऐसी दशा में, जब मन्दिर डाकुओं की खोह बन चुका था, तब प्रभु ने मन्दिर को शुद्ध करने की आखिरी कोशिश एक बार फिर की। क्या आप को यह एहसास है कि आप परमेश्वर का मन्दिर हैं (१ कुरिन्थियों ३:१६)?\nप्रिय पाठक प्रभु आपसे कह रहा है कि पाप को छुपाना कितनी बड़ी बेवकूफी होगी, जबकि हम जानते हैं कि प्रभु से हमारा कोई पाप छुपा नहीं है, और प्रभु हमारे हर एक पाप को बड़ी सहजता से क्षमा भी कर देगा यदि हम दिल की ईमान्दारी से उसे मान लें और उससे क्षमा माँग लें। प्रभु चाहता है कि हम शिक्षा, सेवा और संबंध, इन तीनों में सही हों। कितने हैं जो शिक्षा में सही हैं, पर सेवा में आलसी हैं; कितने सेवा में बड़े चुस्त रहते हैं पर ग़लत शिक्षा में फंसे रहते हैं। संबंधों में सही होने के लिए हम इन छः सवालों से अपने आप को जाँच सकते हैं:-\n१. परमेश्वर से व्यक्तिगत संबंध - व्यक्तिगत प्रार्थना, बाईबल अद्धयन, पारिवारिक प्रार्थना का जीवन कैसा है?\n२. परिवार के सदस्यों से संबंधओं की दशा कैसी है?\n३. मण्डली के सदस्यों से सम्बंध; क्या सिर्फ दूसरों की आलोचना करने, उन्हें ‘ठीक’ करने में ही लगे हैं या उनके साथ मिल-बैठकर उनकी परिस्थित्यों और समस्याओं को समझने और सुलझाने में भी कार्यशील हैं?\n४. हमारे शत्रुओं से हमारे संबंध; क्या उनका बुरा देखना चाहते हैं या उनका उद्धार? क्या उनके लिए प्रार्थना कर सकते हैं कि ‘हे पिता इन्हें क्षमा कर’?\n५. आप के कार्य स्थल में सहकर्मियों से संबंध; क्या आप के जीवन और कार्य में वे मसीह की गवाही को देखते हैं?\n६. उन विश्वासियों से आपके संबंध जिनसे आप सहमत नहीं हैं, कैसे हैं?\nअगर संबंध सही नहीं हैं तो आपने कहीं न कहीं शैतान से कोई छिपा समझौता कर रखा है। अपने दोष छुपने के लिए दूसरों पर दोष लगाना बहुत सहज है, पर इससे आपके दोष दूर नहीं हो जाते। परमेश्वर और उसका वचन ठठों में नहीं उड़ाया जा सकता, जो आप बोएंगे, वही आपको काटना भी पड़ेगा (गलतियों ६:७)।\nअब अपनी इस ढलती शाम में, जहान कुछ ज़यादा ही ज़हरीला हो चला है। संसार की यह शाम भी दबे पाँव चुपचाप निकल जाएगी और अचानक ही समय, शून्य के सरोवर में, हमेशा के लिए लुप्त हो जाएगा; पीछे छोड़ जाएगा कुछ के लिए एक दिन, और कुछ के लिए एक रात। जो तैयार हैं उनके लिए धार्मिक्ता का सूर्य चँगाई लिए हुए आएगा (मलाकी ४:२) उस सदा काल के दिन में वे परमेश्वर के राज्य में उसके साथ सर्वदा राज्य करेंगे (प्रकाशितवाक्य २२:५)। परन्तु जो तैयार नहीं हैं, उनके लिए वो रात आ पहुँचेगी जिसकी फिर कोई सुबह नहीं होगी। उस भयानक रात में कोई कभी कुछ भी नहीं कर पाएगा (यूहन्ना ९:४), बस जो समय रहते किया या नहीं किया उसी का प्रतिफल भोगने के लिए रह जाएगा (मत्ती २५:३०)।\nएक टुकड़ा प्रभु के स्वर का,\nसाँसों से सरक कर सीने पर ठहर गया,\nतब पाप कहाँ चला गया, पता ही न चला\nशून्य के सरोवर में वो सब समा गया\nऔर, पता ही न चला\nकितने सालों के साथ, ये साल भी चला गया\nऔर सच मानो, पता ही न चला\nप्रस्तुतकर्ता Samuel पर 12:34 am कोई टिप्पणी नहीं:\nसम्पर्क नवम्बर २००२: बस अब बिखरना ही बाकी बचा है\nअगर हम धर्म के नाम पर आपस में नहीं लड़ेंगेऔर यदि हम अपने धर्म को ऊँचा और दूसरे के धर्म को नीचा दिखाने के अहंकारी विवाद में आपस में नहीं उलझेंगे तो सच मानिएगा हमारे धर्म-नेता और राज-नेता भूखों मर जाएंगे, क्योंकि इसी आग पर तो इनकी रोटियां सिकती हैं। राज्नेताओं का सिद्धांत है कि बन्दूक हमेशा दूसरों के कन्धों पर रख कर चलाई जाती है, बेवकूफ ही बन्दूक का बोझ अपने कन्धों पर ढोते हैं। जीवन में नैतिकता ज़रूरी नहीं है, नारों में नैतिकता दिखाओ; मात्र शब्दों में ईमान्दारी दिखाने में क्या घिसता है?\nकितनी बार ज्ञानवान लोग अज्ञानियों की भाषा का उपयोग करते हैं। हमें अक्सर एक थके हुए सवाल का सामना करना पड़ता है - “आप कौन है?” जवाब में यदि कहें कि “जनाब आदमी हूँ”, तो जनाब की असली मनषा एक दूसरे सवाल में सामने आती है जब वो मुस्कुराते हुए फिर पूछते हैं - “ साहब आदमी तो सभी हैं, मेरा मतलब था कि आप इसाई हैं या मुसलमान हैं, आखिर आप कौन हैं”? क्या मैं इसाई, मुसलमान, हिन्दू आदि बन्धनों के ऊपर उठकर एक इन्सान नहीं हो सकता? धर्म एक बड़ी बाधा है, हाँ सच मानिए एक दिमाग़ी बाधा है। धर्म तोड़ता है, जोड़ता नहीं। हमारे धर्म हमें परमेश्वर से कब जोड़ते हैं, वे तो आदमी को आदमी से तोड़ते हैं। धर्म हमें विरोध से, अहंकार से और बदले की भावना से भर देते हैं। स्वयं एक नज़र अपने समाज पर दृष्टि डालिए, उसने कैसे हमारे संसार को टुकड़ों में तोड़ डाला है। बस अब संसार का बिखरना ही तो बाकी बचा है।\nकिसी भी धर्म की दुकान पर चैन और शान्ति नहीं बिकती। ज़रा ग़ौर कीजीएगा, जब खुद धर्म की दुकान चलने वालों के पास ही चैन और शान्ति नहीं है तो वे फिर औरों को कैसे और क्या देंगे? हमारे धर्म स्थानों में अधर्म का कारोबार खूब चलता, पनपता है चाहे-किसी भी धर्म का स्थान क्यों न हो। यहाँ आए जीवन से निराश और थके-हारे लोगों को झूठी शान्ति के बहलावे देकर बड़ी चतुराई से लूटा जाता है। क्या कभी परमेश्वर इन्सान को इन्सानियत से दूर ले जाएगा? क्या परमेश्वर इतना पराया है कि वह अपने नाम पर इतना कुछ करने देगा? यह भयानकता तो सिर्फ धर्म के नाम पर ही होती है। धर्म ही आदमी को परमेश्वर से दूर ले गया है।\nहम भी तो कुछ कम दोषी नहीं। हमार जीवन में धर्म के लिए जगह है पर ईमान्दारी और सच्चाई के लिए कोई जगह है ही नहीं। हम भी अपने स्वार्थ और लालच के कारण अलग-अलग धर्मों से जुड़े हैं। हमारा मन धर्म-गुरूओं से कहता है कि महाराज कोई ऐसा गुरू मंत्र बताओ कि बस नोट बरसने लगें। परमेश्वर के घर के बाहर जूते उतारते हैं तब अन्दर जाते हैं कि वो स्थान अपवित्र न हो, पर मन की अपवित्रता क्यों नहीं उतारते, उसे क्यों साथ ही ले जाते हैं? आराधना स्थल पहुँचने से पहले हम अपनी दाढ़ी रगड़ते, खोपड़ी रंगते, नहाते-धोते और शरीर संवारते हैं; परन्तु परमेश्वर तो मन को देखता है (१ शमूएल १६:७), उस मन की दशा का क्या कभी स्वच्छ करते हैं? मन में तो बैर, जलन, लालच, झूठ और अहंकार है। सारी गंदगी तो वहीं धरी है, और धरी ही रहती है। यहीं तो सारी बात गड़बड़ा जाती है। जूते उतारने, शरीर संवारने से फर्क नहीं पड़ता, ऐसा करने में कोई बुराई या ग़लत बात भी नहीं है; पर जब मन ही साफ न रखा हो तो ऐसी बाहरी सफाई से क्या लाभ? परिवार का झगड़ा मन में भरे लोग, गाली बकने वाले, व्यभिचारी, रिश्वतखोर, लालची, दुराचारी परमेश्वर के भवन में हाथ जोड़े, आंखें बन्द किए, मन में परमेश्वर से संसार को ही मांगा करते हैं। उन्होंने कहां कभी अपने पाप की गन्दगी और बेचैनी को स्वीकारा और उससे छुटकारा मांगा?\nयुग बदले पर आदमी का स्वभाव नहीं बदला। शिक्षा, समाज, संगत, सरकार कोई भी उसको नहीं बदल पाया। आदमी का स्वभाव आदमी के साथ ही पैदा होता है। इन्सान दो तरह से जीता है-एक जो प्रगट में और दूसरा छिपकर। खाने के दांत अलग, दिखाने के अलग। शब्दों को भी दो तरह से इस्तेमाल करता है, कुछ बात बताने के लिए, कुछ बात छिपाने के लिए। चश्मे भी दो तरह के रखता है, एक देखने के लिए दूसरा दिखाने के लिए। वैसे ही आदमी के स्थायी स्वभाव का एक भाग व्यभिचार भी है। यह उम्र के साथ समाप्त नहीं होता। मैंने बूढ़े लोगों को अक्सर कहते सुना है, “क्या ज़माना आ गया है, कितना नंगापन और अशलीलता आजकल की फिल्मों और टी०वी० कार्यक्रमों में दिखाया जाता है।” यह शब्द सिर्फ सुनाने के लिए हैं, मोटे चश्मों में से कितनी ही बूढ़ी तरसती आंखें झांकती फिरती हैं कि कहीं कुछ नंगापन दिख जाए।\nएक जवान औरत बोली, “अंकल इस ऑफिस में गन्दी निगाह रखने वाले लोग हैं, एक भी राखी बंधवाने को तैयार नहीं है। मेरे कोई भाई नहीं है, आप ही बुज़ुर्ग हैं कल मैं आपको ही राखी बांधूंगी। बस आपको ५१ रू० और एक सूट देना पड़ेगा।” यह सुनते ही बज़ुर्ग कुछ गड़बड़ा सा गया। जवान स्त्री मुस्कुराई और बोली, “परेशान मत होइए, ५१ रू० और सूट वूट की कोई ज़रूरत नहीं है।” बुज़ुर्ग बोले, “५१ की जगह १०१ रू० ले लो, एक छोड़ दो सूट दे दूंगा, पर परेशानी तो राखी से है।” ‘शरीर’ तो मरा सा है पर व्यभिचार की लालसा ज़रा भी कम नहीं हुई। श्री. भास्कर का कहना है कि ९० प्रतिशत शादी शुदा लोग व्यभिचारी होते हैं। पति-पत्नि अलग-अलग ग़लत संबंध छिपकर पालते हैं। हम कितने मक्कार हैं, कैसे ईमानदारी से मक्कारी को ओढ़े रहते हैं। कितने ही लोग सुबह से ही मक्कारी शुरू कर लेते हैं; ऑफिस में, मन मारकर साहब को सलाम मारना पड़ता है। मुंह मुस्कुराता है पर मन कोसता है। हमारी मक्कारी को अगला सहजता से समझ भी लेता है, लेकिन उसे अपनी मक्कारी के पीछे छिपा, अन्जान बन जाता है। मक्कारी थोड़ी हो या बहुत, हमारे स्वभाव का एक हिस्सा तो है ही।\nआज सबसे अधिक फलती, फूलती और फैलती कला है चापलूसी, जो सर्वत्र सर्वाधिक विकासमान है। इसे ‘कुत्ते-गिरी’ का स्वभाव भी कहते हैं। टुकड़ों के लिए दुम हिलाते फिरिएगा, पहले मक्खन लगायिगा और मौका लगते ही ज़बर्दस्त चूना लगा जाइये। स्वार्थ साधने के लिए कुछ न कुछ तो लगाना ही पड़ेगा, नोट लगाओ या सिफारिश, पर चिकनाहट भरी चापलूसी के साथ लगाओ। मक्खन मारने में माहिर कलर्क, शाम को साहब के घर सामान पहुंचाने पहुंचा, घर में नए पर्दे लगे देख साहब से बोला, “साहब, मेम साहब ने क्या पर्दे लटकाए हैं, मेरा तो दिल ही लटका रह गया।”\nजनाब यह जग ज़ाहिर है कि हर धंधे में धांधलियां हैं; बिना गोट फिट किए, काम फिट नहीं बैठता। हमारे समाज का कोई भी भाग भ्रष्टाचार से बचा नहीं है। कानून के रखवालों और बदमाशों में बहुत ‘भाईचारा’ है; यदि ये रखवाले बदमाशों को ‘भाई’ न बनायें तो ‘चारा’ कहां से खाएं? यदि मुजिरम समाप्त कर दिए जाएं तो इन रखवालों की रोज़ी रोटी ही चौपट हो जाएगी। इन रखवालों के लिए बदमाश सोने का अंडा देने वाली मुर्गी हैं। एस० जे० उदय की एक छोटी सी कहानी है ‘ग़लती’ जिसमें एक औरत अपने आप का गुण्डों के हाथों से छुड़ाकर भागी और सीधे थाने में घुसती चली गई, यही उसकी सब से बड़ी ग़लती थी। कहानी दर्शाती है कि सुरक्षा कर्मियों के हाथों में भी हम कितने असुरक्षित हैं। आप बदमाशों के हाथों से तो छूट सकते हैं, पर एक बार ऐसे ‘रक्षकों’ के हाथों में पड़े तो फिर बच निकलना मुशकिल ही होता है।\n“भईया सबसे बड़ा रुपईया” ‘पैसा’ सब को अच्छा लगता है, ज़रूरी भी है; पर पैसा हर ज़रूरत कतई पूरी नहीं कर सकता। अगर आपकी पैसे की समस्या समाप्त हो जाए तो क्या हर समस्या समाप्त हो जाएगी? सोचिए तो सही, क्या पैसे वालों के पास समस्याओं की कमी है? पैसे से समस्याएं कम नहीं होतीं पर चिंताएं ज़रूर बढ़ जाती हैं, खतरे बढ़ जाते हैं, अहंकार, शत्रु और पाप की अभिलाषाएं भी बढ़ जाती हैं। पैसे से आप बहुत कुछ खरीद सकते हैं पर घर में प्यार भरी खुशी नहीं ला सकते। बच्चों को अच्छी और उच्च शिक्षा दिला सकते हैं पर उन्हें सुधार नहीं सकते। हर तरह के साज-सामान से भरा महल तो बना सकते हैं पर प्रेम और अपनेपन से भरा परिवार नहीं बना सकत। पैसे से परिवार में कलह तो हो जाते हैं, पर पैसे से पारिवारिक कलह सुलझ नहीं सकते।\nधन के बारे में दो बातें कही जाती हैं, पैसा पाने के लिए आदमी ‘उल्लू’ बन जाता है; या, पैसा पाकर ‘उल्लू’ बन जाता है। ‘उल्लू’ अन्धेरे का बड़ा शातिर खिलाड़ी होता है। वह अन्धकार की सारी सुविधाओं का उपयोग करता है और अन्धेरे में ही अपने शिकार पर चतुराई से वार करता है। उजाले को वह सह नहीं पाता। पैसे के लिए बने ये ‘उल्लू’ भी ईमान्दारी और सच्चाई के उजाले को सह नहीं पाते, उस से दूर ही भागते हैं। पैसा हमारे सब सवालों का जवाब नहीं है। झोपड़ों में रहने वाला हर व्यक्ति इस भ्रम में जीता है कि महलों में रहने वाला हर व्यक्ति सुखी है। सच तो यह है दोनों ही जगह रहने वाले दुखी और परेशान हैं। दोनो ही एक ऐसी दौड़ में जुते हैं जहाँ पहुँचकर लगता है कि यहाँ तो कुछ भी नहीं, सब व्यर्थ ही व्यर्थ है। जीवन एक ऐसे रेगिस्तान में फंसा है जहाँ रास्ता है ही नहीं, बस एक बेचैन करने वाली थकान है। एक ऐसी भटकन है जिसमें फंसकर बेचैन आदमी और अधिक तनावग्रस्त व उग्र स्वभाव का होता जा रहा है। हमारे समाज के संवरने की सभी संभावनाएं अब समाप्त हो चुकी हैं।\nआदमी की मजबूरी है मन मार कर जीता है। निराश और हताश मन में सवाल उठते हैं, “तू क्यों जीता है?” “इस सब का हासिल क्या है?” “मौत क्यों नहीं आती?” ऐसे निराश और हताश लोगों को प्रभु यीशु निमंत्रण देता है “हे सब बोझ से दबे और थके लोगों मेरे पास आओ, मैं तुम्हें विश्राम दूंगा।” (मत्ती ११:२८) एक प्रश्न उठा “लोग यीशु मसीह के बारे में क्या सोचते हैं?” (मत्ती १६:१८) और अलग अलग विचारधाराओं के अनुसार, कई उत्तर आए। आज भी जब कभी यही प्रश्न लोगों के सामने रखा जाता है तो ऐसे ही अलग अलग उत्तर मिलते हैं- “इसाई धर्मगुरू है, विदेशी धर्म है, इसाई ऐसे होते हैं, वैसे होते हैं, बाहर से पैसा आता है, लालच देकर ग़रीब लोगों को इसाई बनाते हैं”, इत्यादि। जनाब, प्रश्न यीशु मसीह के बारे में था, इसाई धर्म के बारे में नहीं। जब हमें किसी जन के बारे में सही जानकारी नहीं होती, तब हम विभिन्न धारणाओं और ग़लतफहमीयों के शिकार हो जाते हैं। ग़लतफहमी से प्रेम बैर में बदल जाता है। बाईबल प्रमाणित शास्त्र है जो सदियों से हर हालात में परखा गया और सिर्फ सत्य ही निकला है। वही यीशु के बारे में सही जानकारी देता है, इसाई धर्म हमें यीशु के बारे में सही जनकारी नहीं देता। प्रभु यीशु का सन्देश शुभ सन्देश है, धर्म उपदेश नहीं। बाईबल में लिखा है, “मैं तुम्हें बड़े आनन्द का सुसामाचार सुनाता हूँ जो सब लोगों के लिए है।”(लूका २:१०) केवल किसी धर्म विशेष के लिए कदापि नहीं।\nमेरे मित्र, आपके पास पैसा है, परिवार है, नाम है और एक धर्म भी है; पर क्या सच्ची स्थायी खुशी और चैन भी है? धर्म हमें जाति में, वर्गों में, मिशनों में, ग्रुपों में तोड़ता है पर प्रेम हमें जोड़ता है क्योंकि परमेश्वर प्रेम है (१ युहन्ना ४:८)। यदि आपके पास यह प्रेम नहीं तो कुछ भी नहीं (१ कुरंथियों १३:१)। प्रेम हमें परमेश्वर से, एक-दूसरे से, चैन और शान्ति से जोड़ता है। हमारे पापों ने हमें बेचैनी में धकेला है, और मौत के बाद हमेशा की बर्बादी में धकेल देंगे। पाप कभी पीछा नहीं छोड़ता, जो बोया है वही काटना भी होगा। मक्का बोया है तो गेहूँ नहीं काटेंगे। पाप बोया है तो पाप ही का फल काटेंगे। केवल समाजिक दृष्टि में ‘छोटे’ कहलाने वाले लोग ही चोर नहीं होते, ‘बड़े’ लोग भी बड़ी चोरियां करते हैं, जैसे इन्कमटैक्स की चोरी। मध्यम वर्ग के कर्मचारी बिजली की चोरी, ऑफिस के सामान की चोरी कर लेते हैं। यानि, जिसका जहाँ दाँव चल गया, वह वहीं हाथ साफ कर जाता है, क्योंकि यह पाप का व्यवहार तो मन में बसा है, बस जैसा मौका मिले उसी के अनुरूप अपनी मौजूदगी प्रकट कर देता है। परमेश्वर का सत्य वचन बाईबल कहती है कि सबने पाप किया है; सवाल ‘छोटे’ या ‘बड़े’ पाप का या ‘थोड़े’ और ‘बहुत’ पापों का नहीं है, पाप जैसा भी है, जितना भी है, है तो पाप ही। इसिलिए सब बेचैन हैं और सबका अन्त अनन्त विनाश है।\nइसी सत्य वचन में एक टैक्स कलक्टर की सत्य कथा है (लूका १९:१-९)। वह यीशू को देखना चाहता था कि वह कौन है? उसके साथ दो परेशानियाँ थीं, पहली वह भीड़ जो यीशु को घेरे रहती थी और दूसरी उसका कद - वह खुद नाटा था। यही दो बातें आज भी अधिकांश लोगों को यीशु की वास्तविकता जानने से रोकतीं हैं। धर्म, मिशन, ग्रुपों और उनकी निहित शिक्षाओं की एक बड़ी भीड़, और दुसरे, हमारे दिमाग़ हमारी सोच तथा हमारी धारणाओं का बौनापन हमें वास्तविक यीशु को देखने और जानने से रोकता है। हम हमेशा सोचते हैं कि यीशु इसाई धर्म देने आया, पर बाईबल क्या कहती है?\nबाईबल के कुछ पदों पर ग़ौर कीजिए:-\nयीशु ने कहा:-\n“मैं धर्मियों के लिए नहीं, परन्तु पापियों को बुलाने आया हूँ” (मरकुस २:१७);\n“मनुष्य का पुत्र खोये हुओं को ढूंढने और उनका उद्धार करने के लिए आया है” (लूका १९:१०);\n“मैं इसलिए आया कि वो जीवन पाएं”(यूहन्ना १०:१०);\n“मैं जगत में ज्योति बनकर आया हूँ तकि जो कोई मुझ पर विश्वास करे वह अन्धकार में न रहे” (यूहन्ना १२:४६);\n“मैं जगत को दोषी ठहराने के लिए नहीं परन्तु जगत का उद्धार करने के लिए आया हूँ” (यूहन्ना १२:४७);\n“इसलिए जगत में आया हूँ कि सत्य पर गवाही दूँ” (यूहन्ना १८:३७) ।\n“यह बात सच और हर तरह से मानने के योग्य है कि प्रभु यीशु पापियों का उद्धार करने आया” (१ तिमुथियुस १:१५)।\nक्या अब भी यीशु के आने के उद्धेश्य में आप किसी भी ‘धर्म’ के प्रतिपादन को देखते हैं?\nप्रभु यीशु पर उसके दुश्मन दोष देते थे कि वह पापियों के साथ क्यों खाता-पीता है? साधारण सी बात है, क्या कोई डॉक्टर मरीज़ों से अलग रह कर अपना काम कर सकता है? यह टैक्स कलेक्टर साहब एक पेड़ पर चढ़कर, अपने आप को पत्तियों से छिपाकर यीशु को देखना चाहते थे। पर वो प्रभु से छिप नहीं सके, प्रभु से तो उनके कर्म भी नहीं छुपे थे। प्रभु ने उस पेड़ के नीचे आकर उससे कहा “तुरन्त नीचे उतर आ” और वह उतर आया; सिर्फ पेड़ से ही नहीं, अपने घमंड और अहंकार और व्यवहार से भी उतर आया और सबके सामने अपने पाप मान लिए (लूका १९:८)। जैसे ही उसने ऐसा किया, यीशु ने कहा ‘आज’ इस घर में उद्धार आया है। उसके परिवार में पैसा था, स्वास्थय और धर्म भी था, पर चैन और शान्ति इस पापों की क्षमा और उद्धार के साथ ही आई। प्रभु यीशु कोई ज़बर्दस्ती नहीं करता, वह ऐसी ही क्षमा, उद्धार और शान्ति आपको भी देना चाहता है, यदि अपने पापों को मान लें और साथ ही इस बात पर विश्वास कर लें कि वह हमारे पापों के लिए क्रूस पर मारा गया और तीसरे दिन जी उठा, उसका लहू हमें सब पापों से शुद्ध करता है। मित्र मेरे एक बार दिल से पुकार कर कहें “हे यीशु मुझ पापी पर दया कर” (लूका १८:१३)। एक बार प्रार्थना से परख कर तो देखिए यीशु कैसा भला है।\nमौत सदा मौजूद है, उससे न कोई सुरक्षा है और न कोई सुरक्षित है। आप अपने घर में, अपने बिस्तर पर अपने आप को सबसे अधिक सुरक्षित समझते होंगे, पर हकीकत तो यह है कि सबसे अधिक मनुष्य अपने बिस्तर पर ही मरते हैं!\nहमारे पापों की कहानी हमारे कब्र में दफन होने पर खत्म होने वाली नहीं है। पाप का परिणाम मौत के बाद भी पीछा नहीं छोड़ेगा। हर बात का एक समय है, इस लेख के शुरू होने का समय था अब इसके समाप्त होने का समय है। इस दौरान परमेश्वर आपसे बातें कर रहा था, आपको आपके पाप, पाप की दशा और आपके अनन्त काल की दिशा दिखा रहा था। अब सबसे महत्तवपूर्ण समय है - प्रभु यीशु से पापों की क्षमा माँगने का, एक पश्चाताप की प्रार्थना का। यदि आप प्रार्थना नहीं करें, खामोश रहें तो आपकी यही खामोशी चीख़-चीख़ कर बता रही है कि आप पाप क्षमा के प्रभु यीशु के इस निमंत्रण को बकवास समझते हैं। मित्र मेरे, इस क्षमा पाने के मौके को टालने से सज़ा नहीं टलेगी। दूसरा कोई और मार्ग है ही नहीं। “मार्ग, सत्य और जीवन मैं ही हूँ” ... यीशु ने कहा।\nप्रस्तुतकर्ता Samuel पर 3:01 am कोई टिप्पणी नहीं:\nसम्पर्क नवम्बर २००२: आज सोचती हूँ\nमेरा नाम राजकुमारी गोयल है। कोटा (राजस्थान) में जन्मी, हिन्दू विचारों में व मर्यादाओं में पली और बड़ी हुई। जैसा मेरा नाम, वैसा ही मेरा व्यवहार था। मुझ में अहं कूट कूट कर भरा हुआ था। मेरी बहिनों के साथ भी मेरा व्यवहार अच्छा नहीं था। बहिनों में सबसे छोटी और भाईयों में सबसे बड़ी होने के काराण मेरे चारों तरफ प्यार ही प्यार था सिर्फ मेरे परिवार से ही नहीं, मेरे समस्त खानदान से मुझे अलग ही प्यार मिलता था। पिता के खास प्रेम के कारण मेरा सिक्का चलता था। मेरे पिता टी०बी० के मरीज़ थे। उन्से मेरा विशेष प्रेम था और वे मेरे पिता, माँ, दोस्त सब कुछ थे। चौदह वर्ष की उम्र तक तो सब कुछ यथावत चलता रहा। घर में सब लोग पूजा-पाठ करते, मंदिर जाते थे। लेकिन मेरी श्रद्धा शुरू से ही पूजा-पाठ में नहीं रही। ईश्वर के आगे बस इऱ्म्तहान के दिनों में ही हाथ जोड़े जाते थे, तकि अच्छे नंबरों से पास हो सकूँ। वैसे पढ़ने में मैं शुरू से ही अच्छी थी। घर में पण्डितों व साधू-संतों का आना जाना लगा रहता था।\nअभी मैं दसवीं कक्षा में ही थी कि पिताजी खि तबियत टी०बी० की वजह से काफी खराब हो गई और हम लोग उन्हें लेकर अजमेर के पास मदार सैनिटोरियम गए जहाँ उन्हें भर्ती कर लिया गया। वहाँ एक नई बात देखने को मिली कि डॉक्टर राउण्ड पर आने से पहले, प्रार्थना स्थल पर एकत्रित होते थे, एक गीत गाते थे व प्रार्थना करते थे। यद्यपि उस समय कुछ समझ में नहीं आया लेकिन सुनने में अच्छा लगा। दुसरे दिन मैं और मेरे मामा प्रार्थना स्थल पर पहुँचे। वहाँ बताया गया कि यहाँ रोगियों के लिए प्रार्थना की जाती है। प्रभु यीशु रोगी को ठीक कर देते हैं। मामा और मैं प्रार्थना करने लगे कि प्रभु तू यदि मेरे पिता को ठीक कर देगा तो हम इसाई बन जाएंगे। मैं करीब एक महीना मदार अस्पताल में रही, लेकिन शायद ईश्वर को यह मन्ज़ूर नहीं था और पिताजी इस दुनिया से चल बसे। मैं पिता के देहाँत का सदमा बरदाश्त नहीं कर पाई और पिता के जाने के बाद मैं एक ज़िन्दा लाश बन गई। करीब छः महीने तक मैं बीमार रही। उस समय हर शनिवार रेडियो पर सुबह एक कार्यक्रम - मसीही वन्दना आता था; जिसमें एक गीत फिर एक छोटी सी कहानी सुनाई जाती थी। यह कार्यक्रम सुनना मुझे अच्छा लगने लगा और एक अजीब सा सुकून मिलने लगा। कुछ समय के लिए ज़िन्दगी बहुत नीरस बन गई थी। कहीं जाना अच्छा नहीं लगता था। भाई को चौदह वर्ष की उम्र में ही पिताजी का ज्वैलरी का व्यवसाय संभालना पड़ा।\nमेरी ज़िन्दगी में खुशी नाम की चीज़ नहीं थी। मेरे कमिशनर या जज बनने के सारे सपने चूर-चूर हो गए। मैं शान्ति पाने के लिए इधर उधर भटकने लगी, कई ईशवरों को मानने लगी, लेकिन शान्ति कहीं नहीं मिली। मुझे लगने लगा कि मेरे नसीब में केवल दुःख ही दुःख है। इसके बाद मुझ में कुछ बदलाव आए। मेरे मामा ने मेरा दाखिला उदैपुर विश्वविद्यालय में एम०ए० में करवा दिया। वहाँ भी मेरा मन नहीं लगा और मैं एक वर्ष पश्चात कोटा वापस लौट आई। उस समय सारे प्रोफैसर मुझे समझाने लगे कि मैं फाईनल की परीक्षा दे दूँ तथा वे लोग मुझे लेक्चरार की नौकरी लगवा देंगे।\nआज सोचती हूँ कि यदि मैं रुक जाती तो प्रभु में कैसे आती? कैसे अनन्त जीवन की भगीदार बनती? कोटा आने के पश्चात मैंने एम०एम० फाईनल और बी०एड० साथ साथ किया। तभी मेरे मामा ने मेरे लिए एक नर्सरी स्कूल शुरू कर्वा दिया और मुझे प्रिंसिपल बना दिया। काम था और इज़्ज़त थी लेकिन मायूसी साथ साथ थी। सब लोग मुझे शादी के लिए मनाने लगे लेकिन मेरा शादी का शुरू से ही कोई इरादा नहीं था। शादी के कई प्रस्ताव आए लेकिन मैं नहीं मानी। अन्त्तः बी०सी० गोयल, जो कि मेरे पति हैं, उन से विवाह के लिए कैसे हाँ कर दी मुझे सव्यं नहीं पता परन्तु आज मुझे पक्का विश्वास है कि यह योजना प्रभु की ओर से थी। शादी के बाद मैं पति के साथ आगरा आ गई और मैंने उनके साथ बाईबल पढ़ना शुरू किया। प्रत्येक रविवार हम दोनों आराधना के लिए जाते थे। आराधनालय में भाई ने बताया कि हम सब काफी समय से तुम दोनों की शादी के लिए प्रार्थना कर रहे थे। मुझे बाईबल पढ़ना और समझना अच्छा लगने लगा, लेकिन मैं पापी हूँ, इस बात से अन्जान थी। समय निकलता गया, मेरे पति को उनके दोस्त ने धोखा दिया तथा आर्थिक परेशनी और बेटे की फीस वगैरह के कारण देहरादून के एक स्कूल में मुझे नौकरी करनी पड़ी। मैं तो इस लायक नहीं थी लेकिन यह प्रभु की दया थी कि मैं रोज़ स्कूल जाने से पहिले बाईबल पढ़ती थी, लेकिन रिवाज़ की तरह। सन १९७९ में मुझे नौकरी छोड़ कर हरिद्वार आना पड़ा क्योंकि पति मानसिक रीति से काफी तनाव मेम रहते थे। १९८१ में फैक्ट्री का कार्य सुचारू रूप से चलने लगा लेकिन शान्ति नहीं थी। १९८४ में हरिद्वार में एक महासभा हुई उस समय मैंने प्रभु को ग्रहण किया लेकिन मजबूरी में। उस समय मेरे दिल में प्रभु का कम नहीं था। भाई लोग जब भी हमारे घर आते, मुझे बुरा लगता, कि इनके लिए चाए बनाओ, खान बनाओ। मेरे पति मुझ से कहते कि सेब खने वाला ही उसके स्वाद को बता सकता है, प्रभु का स्वाद भी ऐसा ही है। मुझे लगता सब दिखावा ही है, स्वर्ग-नरक किसने देखा है? क्या गारण्टी है कि स्वर्ग में ही जाएंगे?\nयह सच है कि प्रभु एक बार जिसे चुन लेता है उसे फिर छोड़ता नहीं। १९९० में एक विदेशी परिवार हमारे यहां आया। रात के करीब १२ बज रहे थे, हम्ज सब प्रार्थना कर रहे थे, उस समय पवित्र आत्मा ने मुझ में काम किया जिसक एहसास मैं पूर्ण रूप से कर सकी। उस रात मेरा जीवन बदल गया। मुझे अब सब कुछ नया-नया मिल गया, मैं अपनी खुशी बयन नहीं कर सकती। अब प्रभु मेरे साथ है। यद्यपि मुसीबतों के दौर बराबर चलते रहे लेकिन प्रभु ने मुझे विचिलित नहीं होने दिया। सन १९९०-९१ में मेरे पति का ऑपरेशन मेरठ में हुआ, उस समय प्रभु की दी हुई प्रतिज्ञा ने मेरे विश्वास को और भी बढ़ा दिया। मुझे इस समय विपिरीत परिस्थित्यों से निकलना पड़ा, फिर भी प्रभु ने इन परिस्थित्यों में गिरने नहीं दिया। १९९८ में मेरे पति को ब्रेन ट्यूमर यानि दिमाग़ की रसौली हो गयी। स्थिति बहुत नाज़ुक थी, इस स्थिति में भी प्रभु ने मुझे उस पर विश्वास करना सिखाया। मुझे सिखाया कि मैं समाज के सामने कह सकूँ कि प्रभु यीशु ही मेरा उद्धारकर्ता परमेश्वर है। आज मेरा परिवार, ससुराल और मायके हमारे पक्ष से बिलकुल अलग नज़र आते हैं; क्योंकि हम प्रभु में विश्वास रखते हैं। दोनो पक्ष प्रभु को गहण करने से हिचकिचाते हैं। आज प्रभु की दया से मेरा परिवार प्रभु में है। प्रभु की स्तुति हो आज मैं प्रभु में बहुत खुश हूँ। मेरे वास्तविक रिश्तेदार मेरे मसीही भाई-बहन हैं। मेरे लिए प्रार्थना कीजिए कि मैं प्रभु की जीवित पत्री बन सकूँ ताकि लोग मुझे पढ़कर मेरे प्रभु पर विश्वास कर सकें।\nप्रस्तुतकर्ता Samuel पर 1:28 am कोई टिप्पणी नहीं:\nसम्पर्क नवम्बर २००२: एक खोया सा जीवन जब फूट फूट कर...\nसम्पर्क नवम्बर २००२: आराधना का आधार\nसम्पर्क नवम्बर २००२: सम्पादकीय


तेलंगाना गठन को कैबिनेट की मंज़ूरी - BBC News हिंदी\nकेंद्रीय कैबिनेट ने आंध्र प्रदेश से अलग तेलंगाना राज्य के गठन को मंज़ूरी दे दी है.\nगुरुवार रात प्रधानमंत्री मनमोहन सिंह की अध्यक्षता में देर तक चली मंत्रिमंडल की बैठक में अलग तेलंगाना से जुड़े विधेयक पर फैसला हुआ.\nबैठक के बाद केंद्रीय गृह मंत्री सुशील कुमार शिंदे ने दिल्ली में ये घोषणा करते हुए कहा कि कैबिनेट में जो प्रस्ताव पास हुआ है, उसके तहत तेलंगाना में 10 ज़िले होंगे.\nहांलाकि पहले ऐसी खबरें थी कि इसमें 12 ज़िले हो सकते हैं.\nकांग्रेस कार्यसमिति ने भी पहले 10 ज़िलों के साथ तेलंगाना के गठन को मंज़ूरी दी थी.\nहैदराबाद दोनों राज्यों की राजधानी\nतेलंगाना विधेयक के मुताबिक, देश के 29वें राज्य में दस ज़िले होंगे और अगले दस सालों तक हैदराबाद तेलंगाना और सीमांध्र की संयुक्त राजधानी रहेगा.\nगृहमंत्री सुशील कुमार शिंदे ने कहा कि इन 10 सालों के दौरान दोनों राज्यों में एक गवर्नर और दो मुख्यमंत्री होंगे. इसके अलावा दोनों राज्यों को धारा 371 डी के तहत विशेष राज्य का दर्जा दिया जाएगा.\nसाथ ही सीमांध्र की नई राजधानी तय करने के लिए केंद्र सरकार अगले 45 दिनों में एक विशेषज्ञ समिति का गठन करेगी. शिंदे ने यह भी साफ किया कि हैदराबाद का संयुक्त राजधानी का स्टेटस दस सालों तक ही रहेगा, इसे आगे नहीं बढ़ाया जाएगा.\nदरअसल, तेलंगाना पर बने मंत्रिमंडल समूह ने अपनी रिपोर्ट में नए राज्य में दस की जगह 12 ज़िले किए जाने की सिफारिश की थी और इसे रायल तेलंगाना का नाम दिया जा रहा था.\nअब ये प्रस्ताव राष्ट्रपति के पास जाएगा. राष्ट्रपति इसे समयसीमा के साथ विधानसभा के पास भेजेंगे.\nवहाँ से ये फिर कैबिनेट में आएगा और फिर इसे विधेयक के रूप में संसद में पेश किया जाएगा.\nसुशील कुमार शिंदे ने उम्मीद जताई कि संसद के इसी सत्र में ये विधेयक पेश किया जाएगा.\nइस साल जुलाई में ही कांग्रेस कार्यसमिति ने तेलंगाना के गठन को मंज़ूरी दी थी.\nतेलंगाना को वर्ष 1956 में आंध्र प्रदेश में मिलाया गया था. तब से कई बार अलग तेलंगाना राज्य के लिए अभियान किया जा चुका है.\nसाल 2000 में अलग तेलंगाना अभियान ने एक बार फिर जोर पकड़ा और तब से हैदराबाद समेत राज्य के कई हिस्सों में लगातार विरोध प्रदर्शन होते रहे हैं.\n9 दिसंबर 2009 को अलग तेलंगाना राज्य बनाने के लिए केंद्र सरकार ने रिपोर्ट माँगी थी. तब से कई बार इस मु्द्दे को लेकर कई बैठक हो चुकी हैं.\nसमाचार एजेंसी पीटीआई के मुताबिक़, आंध्रप्रदेश के सीमांध्र क्षेत्र (तटीय आंध्र और रायलसीमा) में सुरक्षा बढ़ा दी गई है.\nसीमांध्र के सभी 13 ज़िलों में अतिरिक्त बलों की तैनाती की गई है. साथ ही इस क्षेत्र से आने वाले राज्य के और केंद्रीय मंत्रियों के आवासों पर सुरक्षा-व्यवस्था बढ़ाई गई है.\nसीमांध्र क्षेत्र में तनाव के बारे में पूछे जाने पर अतिरिक्त पुलिस महानिदेशक (कानून-व्यवस्था) वीएसके कौमुदी ने कहा, ''हम प्रतीक्षा करेंगे और हालत पर नज़र रखेंगे. किसी भी हालात से निपटने के लिए हमारे पास पर्याप्त बल है.''\nअलग तेलंगाना राज्य पर कांग्रेस की मुहर


अरब दुनिया विश्व हथियारों के बाजार पर खरीद का एक तिहाई प्रदान करती है\n19: 38 29 जुलाई\nसऊदी अरब ग्राउंड फोर्सेस\nआधिकारिक स्टॉकहोम इंटरनेशनल पीस रिसर्च इंस्टीट्यूट SIPRI के अनुसार, अरब राज्यों के पास आज हथियारों और सैन्य उपकरणों के विश्व बाजार में सभी खरीद का एक तिहाई हिस्सा है।\nअरब देश हथियारों की खरीद पर बहुत बड़ी रकम खर्च करने के लिए तैयार हैं, भले ही कठिन आर्थिक स्थिति और आबादी की सामान्य गरीबी के बावजूद।\nएक महत्वपूर्ण उदाहरण मिस्र है, जहां 60 प्रतिशत तक आबादी को गरीब के रूप में वर्गीकृत किया जा सकता है, इसके बावजूद, देश सैन्य उपकरणों पर अरबों डॉलर खर्च करता है। 2015-2019 के अंत में, मिस्र ने हथियारों और सैन्य उपकरणों के आयातकों के बीच दुनिया में तीसरा स्थान हासिल किया, जो कि वर्षों में कुल बाजार की मात्रा का 5,8 प्रतिशत हिस्सा था।\nपिछले पांच वर्षों में, संयुक्त राज्य अमेरिका ने मध्य पूर्व में अपने आधे सैन्य उत्पादों का निर्यात किया है, जिसमें से आधी राशि एक देश, सऊदी अरब में जा रही है। यह इस क्षेत्र में अमेरिकी सैन्य उत्पादों का मुख्य उपभोक्ता है। इसके अलावा, मध्य पूर्व और फ्रांस के अरब देशों को आपूर्ति की मात्रा बढ़ रही है, इस क्षेत्र में फ्रांसीसी हथियारों के निर्यात की मात्रा 1990 के बाद से अधिकतम मूल्यों तक पहुंच गई है, एसआईपीआरआई की रिपोर्ट।\nवैसे, पहले से उल्लेखित मिस्र ने पिछले पांच वर्षों में सैन्य उत्पादों के अपने आयात को तीन गुना कर दिया है, जो दुनिया में तीसरे स्थान पर पहुंच गया है, केवल सऊदी अरब (12 प्रतिशत हिस्सा) और भारत (9,2 प्रतिशत हिस्सेदारी) के पीछे। सऊदी अरब सबसे बड़ा आयातक बना हुआ है हथियारों ग्रह पर, इसका कुल सैन्य खर्च लगभग $ 61,9 बिलियन है।\nकोरोनोवायरस महामारी की पृष्ठभूमि के खिलाफ, 2020 में कई राज्यों ने चिकित्सा के लिए धन को पुनर्निर्देशित करके सैन्य खर्च में कटौती की। बड़ी मात्रा में धनराशि परीक्षण, व्यक्तिगत सुरक्षा उपकरण और चिकित्सा उपकरणों की खरीद के लिए निर्देशित की गई थी। इसके बावजूद, अरब दुनिया के कई देशों, विशेष रूप से फारस की खाड़ी ने अपने सैन्य खर्च को नहीं छोड़ा है, सक्रिय रूप से हथियारों और सैन्य उपकरणों की विभिन्न प्रणालियों को खरीद रहे हैं।\nयह ध्यान दिया जाना चाहिए कि 2015-2019 के अंत में, छह अरब देश, जिनमें फारस की खाड़ी के चार राज्य शामिल हैं, हथियारों और सैन्य उपकरणों के दस सबसे बड़े आयातकों में से थे। इनमें सऊदी अरब (पहला स्थान), यूएई (1 वां स्थान), इराक (8 वां स्थान), कतर (9 वां स्थान) शामिल हैं। इसके अलावा रेटिंग में मिस्र (तीसरा स्थान) और अल्जीरिया (10 वां स्थान) हैं।\nखाड़ी राज्यों द्वारा शस्त्रों का आयात\nनवंबर 2020 में, पूर्व अमेरिकी राष्ट्रपति डोनाल्ड ट्रम्प के प्रशासन ने संयुक्त अरब अमीरात (यूएई) के साथ सबसे बड़ा रक्षा सौदा किया, कुल $ 23,37 बिलियन (अमेरिकी विदेश विभाग के अनुसार)। यह सौदा डिलीवरी पर आधारित है विमानन उपकरण, साथ ही हवा से हवा और हवा से जमीन पर मार करने वाली मिसाइलें।\nसौदा पहली बार मध्य पूर्व में अमेरिका के 50 नए, पांचवीं पीढ़ी के एफ -35 बहुउद्देशीय लड़ाकू-बॉम्बर्स को बेच रहा है।\nसेनानियों की आपूर्ति $ 10 बिलियन से अधिक होने का अनुमान है। यूएई द्वारा मिसाइलों की खरीद पर एक और $ 10 बिलियन खर्च किया जाएगा और लगभग9बिलियन डॉलर MQ-XNUMXB रीपर टोही और स्ट्राइक ड्रोन में जाएंगे।\nपांचवीं पीढ़ी F35 का फाइटर-बॉम्बर\nइस सौदे के कारण संयुक्त राज्य अमेरिका में भी बहुत विवाद हुआ। 10 दिसंबर 2020 को, अमेरिकी सीनेट ने लेनदेन को प्रतिबंधित करने वाले दो मसौदा प्रस्तावों को अवरुद्ध कर दिया, वास्तव में, इसे हरी बत्ती दे दी। यह आखिरी दिन था जब कांग्रेस में इस सौदे को रोका जा सकता था। इस समझौते की मुख्य रूप से लोकतांत्रिक, साथ ही विभिन्न सार्वजनिक संगठनों ने आलोचना की थी। विशेष रूप से, मानवाधिकार समूह एमनेस्टी इंटरनेशनल ने कहा कि संयुक्त राज्य अमेरिका द्वारा बेचे गए हथियारों का उपयोग संयुक्त अरब अमीरात द्वारा यमन में गृह युद्ध में किया जाएगा।\nसऊदी अरब, जो अमेरिकी हथियारों का एक पारंपरिक खरीदार है, भी सक्रिय रूप से उत्पन्न हो रहा है। मई 2020 में, सऊदी अरब ने एक हजार से अधिक एंटी-एयरक्राफ्ट और एंटी-शिप मिसाइलों की आपूर्ति के लिए अमेरिकी एयरोस्पेस कॉर्पोरेशन बोइंग के साथ-साथ पहले से वितरित मिसाइलों के आधुनिकीकरण के लिए एक अनुबंध पर हस्ताक्षर किए। यह सौदा दो बिलियन डॉलर से अधिक का था।\nअक्टूबर 2020 के अंत में, यह ज्ञात हो गया कि पेंटागन के सैन्य सहयोग कार्यालय ने अमेरिकी कांग्रेस को कुल 60 अरब डॉलर में सऊदी अरब को हथियारों और सैन्य उपकरणों की संभावित बिक्री की सूचना दी थी। अन्य बातों के अलावा, संयुक्त राज्य अमेरिका अपने साथी को नवीनतम बोइंग एएच -64 डी अपाचे लॉन्गबो ब्लॉक III हमले हेलीकाप्टरों, एफ -15 एसए स्ट्राइक ईगल सेनानियों के साथ-साथ दर्जनों परिवहन, हल्के और पुनरावृत्ति हेलीकॉप्टरों को बेचने के लिए तैयार है। सभी आपूर्ति किए गए उपकरण नवीनतम संशोधनों में भेजे जाएंगे।\nफाइटर F-15SA स्ट्राइक ईगल\nइज़राइल ने नोट किया कि वायुसेना के साथ हमले के हेलीकाप्टरों और लड़ाकू विमानों के नवीनतम संशोधनों की सऊदी अरब को आपूर्ति क्षेत्र में शक्ति के संतुलन को बदल सकती है। साथ ही, ईरान के खिलाफ संभावित मिसाइल हमले के खिलाफ विश्वसनीय सुरक्षा प्रदान करने की उम्मीद करते हुए, राज्य स्वयं एंटी-मिसाइल रक्षा को मजबूत करने के लिए सक्रिय रूप से काम कर रहा है।\nफरवरी 2020 में, फोर्ब्स पत्रिका ने बताया कि कतर और इतालवी रक्षा चिंता Fincantieri ने नवीनतम युद्धपोतों और पनडुब्बियों की आपूर्ति के लिए एक ज्ञापन पर हस्ताक्षर किए। यदि यह समझौता लागू हो जाता है, तो कतर अपने स्वयं के पनडुब्बी बेड़े को प्राप्त करने वाला पहला खाड़ी देश बन जाएगा।\nशायद यह सौदा 2017 में फिनकांटिएरी के साथ लगभग 6,1 बिलियन डॉलर के समझौते के तहत लागू किया जा रहा है। पहले किए गए समझौते के एक हिस्से के रूप में, कतर को7नए युद्धपोत प्राप्त करने थे, जिसमें 107 मीटर की लंबाई और 3250 टन के कुल विस्थापन, दो तटीय गश्ती जहाजों और लगभग 9000 टन के विस्थापन के साथ एक हेलीकॉप्टर लैंडिंग डॉक जहाज शामिल हैं।\nकतर नौसेना के लिए मॉडल कोरवेट प्रकार "दोहा"\nयह ध्यान देने योग्य है कि 2022 फीफा विश्व कप की मेजबानी करने वाला देश समुद्री शक्ति बनने का सपना देखता है। इटली के अलावा, कतर तुर्की से जहाज खरीदता है। 2020 में, मुख्य प्रशिक्षण जहाज QTS 91 अल-दोहा 1950 टन के कुल विस्थापन के साथ तुर्की में लॉन्च किया गया था, पूरे कतर नौसेना ने अनादोलु से ऐसे दो जहाजों का आदेश दिया था।\nनिवर्तमान अमेरिकी राष्ट्रपति डोनाल्ड ट्रम्प का प्रशासन फारस की खाड़ी में एक और बड़ा सौदा करने में कामयाब रहा। 2020 के अंत में, कुवैत ने संयुक्त राज्य अमेरिका के साथ $4बिलियन से अधिक का समझौता किया। सौदे के हिस्से के रूप में, कुवैत को नवीनतम एएच -8 ई अपाचे हमले के 64 हेलीकॉप्टर और संबंधित उपकरण प्राप्त होंगे, और एक अन्य 16 एएच -64 डी अपाचे विमान की मरम्मत और उन्नयन किया जाएगा।\nक्या मिस्र युद्ध की तैयारी कर रहा है?\nमिस्र के बाहरी ऋण का अनुमान लगभग 111,3 बिलियन डॉलर है, 2020 की पहली तिमाही के परिणामों के अनुसार, देश की जीडीपी में 31,7 प्रतिशत की गिरावट आई है। खराब आर्थिक प्रदर्शन के बावजूद, अंतरराष्ट्रीय बाजार में अधिक से अधिक नए सौदों का समापन करते हुए, देश सक्रिय रूप से खुद को पैदा कर रहा है। एसआईपीआरआई के अनुसार, 2015-2019 में मिस्र हथियारों के सबसे बड़े आयातकों की सूची में तीसरे स्थान पर आया था, विभिन्न सैन्य उपकरणों के आयात की वृद्धि 206 प्रतिशत थी।\nविश्व बैंक के अनुसार, मिस्र की लगभग 60 प्रतिशत आबादी या तो गरीब है या इस स्थिति के बहुत करीब है। इसके बावजूद, मिस्र सरकार सैन्य खरीद की मात्रा को कम करने वाली नहीं है। जून 2020 में, काहिरा ने इटली के साथ एक बड़ा समझौता किया, जिसकी कुल कीमत9बिलियन डॉलर थी। मिस्र इटली से आता है6नए FREMM बर्गमिनी प्रकार के फ्रिगेट्स (4 नए निर्माण,2इतालवी से बेड़ा), 20 रॉकेट लॉन्चर, 24 यूरोफाइटर टाइफून सेनानियों, समान संख्या में अरमाची एम -346 प्रशिक्षक।\nविशेषज्ञों का मानना है कि मिस्र ऋण के माध्यम से हथियार खरीदता है। इससे पहले एक टेलीविज़न साक्षात्कार में, मिस्र के राष्ट्रपति ने कहा कि फ्रांस ने काहिरा को 3,2 अरब यूरो का ऋण फ्रांसीसी सैन्य उपकरण खरीदने के लिए प्रदान किया था। विशेष रूप से, यह फ्रांस से था कि मिस्र ने दो मिस्ट्रल-प्रकार यूडीसी का अधिग्रहण किया, जो मूल रूप से रूस के लिए थे। इन जहाजों के लिए, मिस्र ने रूसी संघ से समुद्र-आधारित Ka-52K हमले के हेलीकॉप्टर खरीदे।\nकाहिरा 35 + पीढ़ी से संबंधित आधुनिक रूसी बहुआयामी Su-4 सेनानियों के पहले बैच को भी प्राप्त करने की तैयारी में है। देश ने 2018 में लड़ाकू विमानों की आपूर्ति के लिए एक अनुबंध पर हस्ताक्षर किए, कुल मिलाकर, मिस्र को नवीनतम विमानों में से 24 (अन्य स्रोतों के अनुसार, कम से कम 22) प्राप्त होंगे, प्रसव 2021 में शुरू होने चाहिए, यह सौदा दो अरब डॉलर से अधिक का था। इसके अलावा हाल के वर्षों में, मिस्र ने रूस से 500 का अधिग्रहण किया है टैंक लगभग 90 बिलियन डॉलर का टी -2,5।\nमिस्त्राल-क्लास UDC में मिस्र के Ka-52K और AH-64D अपाचे।\nविशेषज्ञ ध्यान दें कि एक असली "पिघलना" इजरायल और अरब दुनिया के बीच संबंधों में शुरू हुआ है। मिस्र और इजरायल के बीच संबंधों में हाल के वर्षों में काफी सुधार हुआ है। इज़राइल फारस की खाड़ी के कई देशों के साथ संबंधों को सामान्य बनाने की कोशिश कर रहा है, जो सभी देशों के हित में है। इससे पहले सितंबर 2020 में, इजरायल, यूएई और बहरीन के बीच संबंध पहले ही सामान्य हो गए थे। उनके बाद, इजरायल को सऊदी अरब और ओमान द्वारा मान्यता दी जा सकती है। इसी समय, वे ईरान के खिलाफ एक साथ दोस्त बनने के लिए तैयार हैं, जिसे वे क्षेत्र में मुख्य खतरे के रूप में देखते हैं।\nयह संभावना नहीं है कि मिस्र इजरायल के साथ सैन्य संघर्ष के लिए अपनी सैन्य क्षमताओं का निर्माण कर रहा है। देश की सुरक्षा को मजबूत करना, सिद्धांत रूप में, काहिरा के लिए संभावित संघर्ष और गंभीर परिणामों को छोड़कर, जो पिछले अरब-इजरायल युद्धों की विशेषता थी। विशेषज्ञ ध्यान दें कि सैन्य उपकरणों के आधुनिक मॉडल के साथ लीबिया मिस्र के सक्रिय हथियारों का लक्ष्य हो सकता है। भविष्य में, काहिरा देश और नए नेतृत्व पर नियंत्रण हासिल करने के लिए मार्शल हफ़्टर की ओर से "देश के एकीकरण" के लिए इस सैन्य संघर्ष में हस्तक्षेप कर सकता है।\nअरब माघ्रेब सक्रिय रूप से उत्पन्न हो रहा है\nसैन्य खर्च के मामले में, अल्जीरिया सऊदी अरब और मिस्र के बाद अरब दुनिया में तीसरे स्थान पर है।\nउसी समय, विश्लेषणात्मक कंपनी ग्लोबल फायरपावर की रेटिंग के अनुसार, जो दुनिया की सेनाओं की तुलना करती है, अरब माघ्रेब के अन्य राज्य भी सक्रिय रूप से खुद को पैदा कर रहे हैं। इस प्रकार, मोरक्को इस संगठन की रैंकिंग में7वें स्थान पर है, और ट्यूनीशिया 11 वें स्थान पर है।\nअल्जीरिया वर्तमान में सैन्य जरूरतों पर प्रति वर्ष लगभग $6बिलियन खर्च करता है। इसी समय, संख्याओं के बारे में ठीक से कहना मुश्किल है, क्योंकि मिस्र सहित क्षेत्र के कई देश अपने सैन्य खर्च को छिपाते हैं। उसी समय, अल्जीरिया पारंपरिक रूप से रूसी हथियारों का एक सक्रिय खरीदार रहा है। विशेष रूप से, देश ने कम से कम 14 Su-35 सेनानियों और Su-34 सेनानी-बमवर्षकों को खरीदा।\nसु -34 लड़ाकू बमवर्षक\nसभी संभावना में, अल्जीरिया नवीनतम रूसी पांचवीं पीढ़ी के बहुक्रियाशील लड़ाकू Su-57E के लिए एक शुरुआती खरीदार बन जाएगा। मेनैडेफेंस पोर्टल के अनुसार, अल्जीरिया ने 2019 अत्याधुनिक लड़ाकू विमानों की आपूर्ति के लिए 14 में रूस के साथ एक अनुबंध पर हस्ताक्षर किए, और यह सौदा लगभग4बिलियन डॉलर का था।\nइसके अलावा, अल्जीरिया सक्रिय रूप से रूसी पैंटिर-एम एयर डिफेंस मिसाइल सिस्टम, एंटी-शिप मिसाइल सिस्टम और युद्धपोत खरीद रहा है।\nनवंबर 2020 में, यह ज्ञात हो गया कि अल्जीरिया अपने बेड़े को सुदृढ़ करने जा रहा है, जिसमें गार्डिंग प्रकार के तीन प्रोजेक्ट 20382 कोरवेट शामिल हैं, पहले जहाज को 2021 तक पहुंचाया जा सकता था। विशेषज्ञों का मानना है कि कुछ समय के लिए ये जहाज महाद्वीप पर सबसे शक्तिशाली युद्धपोत बन सकते हैं।\nअल्जीरिया हथियारों की होड़ की चपेट में आ रहा है, इसलिए इसके पारंपरिक विरोधी, मोरक्को राज्य, को जवाब में खुद को मजबूर करना पड़ता है।\nमोरक्को फ्रांसीसी हथियारों का एक पारंपरिक खरीदार है, लेकिन हाल के वर्षों में इसने संयुक्त राज्य अमेरिका के साथ भी अपना सहयोग बढ़ाया है।\nदिसंबर 2020 में, रॉयटर्स ने बताया कि निवर्तमान अमेरिकी राष्ट्रपति डोनाल्ड ट्रम्प के प्रशासन ने कांग्रेस को मोरक्को के साथ ड्रोन (कम से कम4MQ-9B SeaGuardian) और विभिन्न सटीक निर्देशित हथियारों की आपूर्ति के लिए $ XNUMX बिलियन का संभावित सौदा अधिसूचित किया था।\nहेलीकॉप्टर AH-64E अपाचे भारतीय वायु सेना।\nऔर यह पहला अनुबंध नहीं है।\nनवंबर 2019 में, यह ज्ञात हो गया कि राज्य विभाग ने मोरक्को को $4बिलियन के हथियार सौदे को मंजूरी दी थी, जिसमें कम से कम 24 AH-64E अपाचे हमले के हेलीकॉप्टर शामिल थे।\nपहले भी, 239 मिलियन डॉलर की राशि में एक समझौते पर हस्ताक्षर किए गए थे, जिसके अनुसार वाशिंगटन 25 आधुनिक बख्तरबंद कर्मियों के वाहक और विभिन्न सैन्य वाहनों और उपकरणों के साथ देश को आपूर्ति करने के लिए तैयार है।\nट्यूनीशिया अपने पड़ोसियों के साथ रखने की कोशिश कर रहा है, लेकिन इसकी खरीद बहुत अधिक मामूली है। इसलिए ट्यूनीशिया के रक्षा मंत्रालय ने पिछले एक साल में तीन मध्यम ऊंचाई वाले यूएवी एएनकेए और तीन नियंत्रण स्टेशनों की आपूर्ति के लिए तुर्की की कंपनी तुर्की एयरोस्पेस इंडस्ट्रीज के साथ एक अनुबंध पर हस्ताक्षर किए। अनुबंध का अनुमान $ 80 मिलियन है और इसमें 52 ट्यूनीशियाई सैन्य कर्मियों के लिए प्रशिक्षण और शिक्षा शामिल है। और अंकारा के अनुसार, टुनिशिया को 2020 के अंत में तुर्की की सैन्य आपूर्ति की कुल राशि $ 150 मिलियन थी।\nयह सौदा अंकारा और ट्यूनीशिया के बीच सैन्य सहयोग का रास्ता खोल सकता है।\nइसी समय, युद्धग्रस्त लीबिया पर दक्षिण-पूर्वी सीमाओं में ट्यूनीशिया, जहां तुर्की के अपने हित हैं, जो मिस्र के लोगों से अलग हैं।\nयह भी ज्ञात है कि ट्यूनीशिया को 325 मिलियन डॉलर के अमेरिकी विमान खरीदने की उम्मीद है। जिसमें चार हल्के टर्बोप्रॉप हमले वाले विमान बीक्राफ्ट एटी -6 सी वूल्वरिन और उनके लिए हथियार शामिल हैं।\nइस सौदे को अमेरिकी विदेश विभाग ने मंजूरी दे दी थी।\nआगामी सौदे की जानकारी फरवरी 2020 के अंत में कांग्रेस को भेजी गई थी।\nमाउस 20 जनवरी 2021 18: 05\nमांग आपूर्ति करती है ......।\npaul3390 20 जनवरी 2021 18: 20\nमिस्र, जिसमें 60 प्रतिशत तक आबादी को गरीब के रूप में वर्गीकृत किया जा सकता है, इसके बावजूद, देश सैन्य उपकरणों के लिए अरबों डॉलर खर्च करता है।\nऔर क्या - वह इस मायने में रूसी संघ से बहुत अलग है? शायद सोवियत संघ की महान विरासत के लिए धन्यवाद - हम अभी भी उपकरण खुद कर रहे हैं .. बावजूद इसके कि गारो के बारे में आदरणीय गारंटर का आश्वासन ..\nलेकिन आबादी के गरीबी के स्तर के संदर्भ में, वे पहले से ही 20 साल के हाई-प्रोफाइल कार्यक्रमों और वादों में काफी फंस चुके हैं।\nCron 20 जनवरी 2021 20: 07\nऔर क्या - वह इस मायने में रूसी संघ से बहुत अलग है?\nखैर, हेलुवा लॉट के रूप में, यह देखते हुए कि वे यह सब आयात करते हैं\nशायद सोवियत संघ की महान विरासत के लिए धन्यवाद - हम अभी भी उपकरण खुद बना रहे हैं ..\nउसके बिना, वे बहुत पहले गायब हो जाते थे। और हमारे पास संघ के इतिहास के अलावा और कोई गौरवशाली इतिहास नहीं होगा\nSckepsis 24 जनवरी 2021 22: 25\nअपने सिर को चालू करें और आप खुद ही सब कुछ समझ जाएंगे।\npaul3390 24 जनवरी 2021 22: 34\nक्या हम मूर्ख बनने के लिए शासन करेंगे?\nजोरबेर 20 जनवरी 2021 18: 45\nइसके अलावा, अरबों का धन राज्यों और यूरोप में है, और मुकदमों का एक गुच्छा कालीन के नीचे तैयार है ... एक कदम बाएं या दाएं और वित्त गिरफ्तार किया जाएगा।\nccsr 20 जनवरी 2021 19: 23\nमुझे लगता है कि इसीलिए हमें अपने हथियारों की क्षमताओं के एक भव्य दृश्य की व्यवस्था करने के लिए सीरिया की मदद करनी पड़ी। मुझे लगता है कि यह मुख्य कारण था, और द्वितीयक सीरिया के माध्यम से कतर से यूरोप तक गैस पाइपलाइन बिछाने की असंभवता थी।\nए। पुरीलिंगोव 20 जनवरी 2021 19: 28\nइजरायल, यूएई और बहरीन के बीच संबंध पहले ही सामान्य हो चुके हैं।\nसूडान और मोरक्को को जोड़ा जाना चाहिए। क्षेत्र के कई और देश कतार में आगे हैं।\nमिस्र के लिए, लीबिया के अलावा, इसका एक और सिरदर्द है। यह इथियोपिया ऊपरी नील नदी में एक विशाल बांध का निर्माण पूरा कर रहा है, जो बेनिशांगुल गामुज क्षेत्र में है। मिस्र केवल इस पानी के बिना जीवित नहीं रह सकता है। यह इस तरह के बड़े पैमाने पर हथियारों की खरीद का रहस्य है।\nबेशक, कोई भी इन फंडों को अपने स्वयं के पानी के बुनियादी ढांचे के विकास में निवेश करने की कोशिश कर सकता है, लेकिन ये दीर्घकालिक परियोजनाएं हैं जिनके लिए भारी श्रम लागत की आवश्यकता होती है ...\nदुर्भाग्य से, पारंपरिक अरब मानसिकता का पालन करते हुए, एक पड़ोसी, अफसोस से जल संसाधनों का हिस्सा लेने के लिए सैन्य बल का उपयोग करना आसान, तेज और सस्ता है ...\nअंग्रेजी टारेंटस 21 जनवरी 2021 07: 31\nपारंपरिक अरब मानसिकता\nमुझे इस्लाम और अरब दुनिया का एक बहुत ही "बोलने वाला" प्रतीक याद है - एक झंडा, ध्वज पर एक तलवार और शिलालेख: "यह एक निर्णय है।" इस तरह वे 1500 साल के लिए वहां सब कुछ हल करते हैं ...\nए। पुरीलिंगोव 21 जनवरी 2021 08: 07\nमुझे याद है कि पूर्ण शिलालेख "इस्लाम समाधान है।" लेकिन इससे सार नहीं बदलता है।\nURAL72 20 जनवरी 2021 19: 36\nकुछ मुझे समझ में नहीं आया - मिस्र इटली से यूरोफाइटर्स खरीदता है? लेकिन राफली का क्या? क्या उन्होंने एक भारतीय हौजपॉज पकाने का फैसला किया? मैं इसे पहली बार सुन रहा हूं।\nUndecim 20 जनवरी 2021 20: 17\nपैसा बर्बाद किया। सलाह-ए-दीन के बाद, किसी भी हथियार ने अरबों को नहीं बचाया।\nडॉक्टर18 20 जनवरी 2021 20: 51\nगद्दाफी और हुसैन के उदाहरण सांकेतिक हैं ... न तो तेल के क्षेत्र, न ही अरबों डॉलर, न ही हथियारों के पहाड़ों ने उन्हें एक्स के घंटे में बचाया ...\nमैक्सबाज़िन 20 जनवरी 2021 21: 47\nहां और ना। उदाहरण के लिए, मिस्र संयुक्त राज्य अमेरिका से लड़ने के लिए नहीं जा रहा है, बल्कि अपने पड़ोसियों के साथ। हथियारों का उनका ढेर उनके लिए पर्याप्त हो सकता है।\nसहलानेट 21 जनवरी 2021 03: 47\nक्यों? इस तरह खाड़ी के राजशाही राज्यों को छत के लिए भुगतान करते हैं।\nनिको 20 जनवरी 2021 20: 54\nएक सरल नियम: पर्याप्त दिमाग, कुशल हाथ या काम करने की इच्छा नहीं है: उन लोगों को भुगतान करें जिनके पास यह सब है\nKOMandirDIVana 20 जनवरी 2021 22: 54\nअरब तेल और गैस में समृद्ध हैं, उनके पास बहुत पैसा है, सभी हथियार निर्माताओं के लिए एक टिडबेट है, लेकिन अरबों के लिए व्यापार अभी भी युद्ध की तुलना में करीब है\nअंग्रेजी टारेंटस 21 जनवरी 2021 07: 28\nदेश और नए नेतृत्व पर नियंत्रण पाने के लिए भविष्य में काहिरा मार्शल हफ़्टर की ओर से "देश के एकीकरण" के लिए इस सैन्य संघर्ष में हस्तक्षेप कर सकता है।\nइस तरह, यह समझा सकता है कि फ्रांसीसी उन्हें क्रेडिट पर हथियार क्यों बेच रहे हैं, क्योंकि मिस्र के अन्य अफ्रीकी देशों के विपरीत, मुद्रा फ्रैंक नहीं है, और वे जल्दी और पूरी तरह से ऋण चुकाने में सक्षम होने की संभावना नहीं है।\narkadiyssk 21 जनवरी 2021 10: 46\nमिस्र की मिस्ट्रल में के -52 K के बारे में यह गीली कहानी क्या है? तथ्य यह है कि छुट्टियों पर मिस्र के लोग अलिगेटर को डेक पर लैंड करते हैं (अच्छी तरह से, पीले छलावरण वास्तव में दिखाई नहीं देते हैं), वे समुद्र में नहीं बदल गए। कतरामी के साथ, सामान्य तौर पर, सब कुछ अजीब है - अनुबंध के5साल, लेकिन एक भी Ka-52k उनके पास नहीं गया, और हमारे Mistrals अभी भी नेविगेशन रडार के बिना तैरते हैं, जिसे फिर से हमें आपूर्ति (वापसी) करनी चाहिए, क्योंकि इन यूडीसी पर हमारे हेलीकाप्टरों के लिए सब कुछ तेज किया गया था और हमने समाप्ति से पहले सभी उपकरण हटा दिए। क्या रूस कैट्रेन का उत्पादन करने जा रहा है?\nmarat2016 21 जनवरी 2021 21: 11\n"कतर अपनी खुद की पनडुब्बी बेड़े प्राप्त करने वाला फारस की खाड़ी में पहला देश बन जाएगा" - ईरानी नौसेना के घर का बना उत्पाद +.877EKM + यह पनडुब्बी का बेड़ा नहीं है?\nmarat2016 21 जनवरी 2021 21: 15\n"इसके अलावा हाल के वर्षों में, मिस्र ने रूस से कुल लगभग 500 बिलियन डॉलर के 90 टी -2,5 टैंक खरीदे हैं।" - जबकि ये इरादे हैं।\nmarat2016 21 जनवरी 2021 21: 18\n"नवंबर 2020 में, यह ज्ञात हो गया कि अल्जीरिया गार्डिंग क्लास के तीन प्रोजेक्ट 20382 कोरवेट के साथ अपने बेड़े को मजबूत करने जा रहा है, पहला जहाज 2021 तक पहुंचाया जा सकता है।" - वे इसके बारे में कम से कम5साल तक बात करते हैं, लेकिन बारीकियां कभी नहीं आती ...


तमिलनाडु पटाखा फैक्ट्री हादसे पर पीएम ने जताया दुख, अब तक 11 की मौत, मुआवजे का ऐलान - HNN News\nतमिलनाडु पटाखा फैक्ट्री हादसे पर पीएम ने जताया दुख, अब तक 11 की मौत, मुआवजे का ऐलान\nचेन्नई: तमिलनाडु के विरुधुनगर स्थित एक पटाखा फैक्ट्री में शुक्रवार को आग लगने से 11 लोगों की मौत हो गई है. जबकि इस घटना में 14 से ज्यादा लोग घायल बताए जा रहे हैं. बताया जा रहा है कि विरुधुनगर स्थित इस फैक्ट्री में अचानक विस्फोट हुआ.\nघटना की जानकारी मिलते ही फायर टेंडर मौके पर पहुंच गए हैं और आग को बुझाने का काम शुरू कर चुके हैं. इस घटना पर प्रधानमंत्री नरेंद्र मोदी ने दुख जताया है. वहीं, हादसे में जान गंवाने वालों के परिजनों के लिए प्रधानमंत्री राष्ट्रीय सहायता कोष के जरिए 2-2 लाख रुपये के मुआवजे का ऐलान किया है.\nघटनास्थल पर मौजूद एक पुलिस अधिकारी ने विस्फोट के बारे में जानकारी देते हुए बताया कि यह हादसा उस वक्त हुआ, जब पटाखों को तैयार करने के लिए कुछ केमिकल्स को मिलाया जा रहा था. अग्निशमन सेवा कर्मियों के हवाले से शुरुआती खबर में विस्फोट में करीब 10 लोगों के घायल होने की बात कही गई है.\nप्रधानमंत्री कार्यालय की तरफ से ट्वीट किया गया, ‘तमिलनाडु के विरुधनगर में पटाखा फैक्ट्री में आग लगना दुखद है. इस दुख की घड़ी में शोकाकुल परिवार के साथ मेरी सांत्वनाएं हैं. उम्मीद करता हूं कि जो घायल हुए हैं, वे जल्द ही स्वस्थ होंगे.’ पीएम ने जानकारी दी कि अथॉरिटीज घटना में प्रभावितों की मदद करने के लिए काम कर रही हैं.\nपीएमओ ने बताया, ‘PMNRF से तमिलनाडु के विरुधनगर में जान गंवाने वालों के करीबी परिजनों को 2-2 लाख रुपये के मुआवजे को स्वीकृति मिली है. गंभीर रूप से घायलों को 50 हजार रुपये दिए जाएंगे.’\nकांग्रेस नेता राहुल गांधी ने घटना पर दुख जाहिर किया है. उन्होंने लिखा, ‘तमिलनाडु के विरुधुनगर की पटाखा फैक्ट्री में आग के पीड़ितों के प्रति मेरी संवेदनाएं हैं. उन लोगों के बारे में सोचकर दिल दहल जाता है, जो अभी भी अंदर फंसे हुए हैं. मैं राज्य सरकार से तत्काल बचाव और राहत पहुंचाने की अपील करता हूं.’\nPrevious articleICICI बैंक की पूर्व CEO चंदा कोचर को मनी लॉन्ड्रिंग केस में जमानत, बिना इजाजत नहीं जा सकेंगी विदेश\nNext articleTrinamool’s Dinesh Trivedi Quits As MP, BJP Says He’s Welcome


फ्लू से बचने के सूत्र - फ्लू से बचने के सूत्र, Health Hindi News - Hindustan\nफ्लू से बचने के सूत्र\nLast updated: Tue, 13 Oct 2009 11:31 PM IST\nक्या आप जानते हैं कि त्योहारों की खरीदारी, अपने-परायों से मेल-मिलाप और उनकी खैरियत के हालचाल लेने के इसी मौसम में जुकाम की संक्रामक बीमारी अपने शबाब पर होती है? कुछ लोग आसानी से इसकी गिरफ्त में आकर नाक सुड़कते-खांसते-छींकते नज़र आते हैं, तो कुछ ऐसे भी हैं, जिन पर इसका कोई दांव नहीं चलता। इसकी मूल वजह है इम्युनिटी, यानी हर शख्स की अपनी-अपनी रोग प्रतिरोधक क्षमता। पेश है इस बीमारी से बचाव और मुकाबले की ताकत बढ़ाने के तरीके बताने वाला यह विशेष लेख।\nबारिश विदा हो गई है और सर्दी दस्तक देने ही वाली है। इसी सुहाने मौसम में त्योहार और शादी-ब्याह का वो सीज़न आता है, जब लोगों को अपने नाते-रिश्तेदारों और दोस्तों से मिलकर खुशियां बांटने का मौका मिलता है। लेकिन सावधान! यही मौसम संक्रामक बीमारियों के हमले का भी है। इस मौसम में जुकाम और नाक बहने की बीमारी आपको डॉक्टरों के चक्कर लगाने को मजबूर कर सकती है। इससे बचाव का सबसे सही तरीका है अपनी इम्युनिटी बढ़ाना।\nइंद्रप्रस्थ अपोलो हॉस्पिटल, दिल्ली में इंटर्नल मेडिसिन के कंसल्टेंट डॉ. नलिन नाग कहते हैं : हमारे इम्यून सिस्टम की ताकत ही यह फैसला करती है कि हममें से कौन बीमार पड़ेगा, और कौन नहीं। लेकिन दिल्ली के एम्स अस्पताल में मेडिसिन के प्रोफेसर डॉ. रणदीप गुलेरिया कहते हैं कि कई इम्यूनिटी को चुनौती देने वाले भी कई तत्व हैं। वे कहते हैं : पहले की बनिस्पत आजकल हमारा जीवनकाल ज्यादा हो चुका है, और उम्र के साथ-साथ शरीर का रोगों से बचाव का सिस्टम कम असरदार होता जाता है। शहरी इलाकों में भीड़भाड़ बढ़ती जा रही है, और हाईजीन की कमी और भागदौड़ के चलते संक्रमण की संभावना भी तेजी से बढ़ रही है। फिर स्टेरॉयड जैसी दवाएं भी हमारी रोग प्रतिरोधक क्षमता को कमज़ोर कर रही हैं।\nआधुनिक जीवन शैली के दबाव भी हमारे इम्यून सिस्टम को क्षीण करते हैं। दिल्ली के आशलोक अस्पताल में कंसल्टेंट साइक्लोजिस्ट डॉ. आशिमा पुरी कहती हैं : रोजमर्रा के तनाव- जैसे कि वक्त पर काम पूरा करना या ट्रैफिक जाम, भी हमारी प्रतिरोधक क्षमता पर हमला करते हैं। इनके अलावा, अपोलो अस्पताल के कंसल्टेंट डॉ. एस. चटर्जी के अनुसार शारीरिक मेहनत की कमी, खाने-पीने के प्रति लापरवाही और लंबे अरसे तक बंद दरवाजों के भीतर रहकर काम करने से भी संक्रामक रोगों से लड़ने की ताकत में गिरावट आती है।\nटीका कितना असरदार?\nफ्लू से बचाव के लिए टीका लगवाना पहली नजर में अच्छा शॉर्टकट तरीका लगता है, क्योंकि इससे कुदरती तौर पर हमारी इम्युनिटी का लैवल बढ़ जाता है। लेकिन कई डॉक्टर हालिया चर्चा में आए स्वाइन फ्लू के बचाव के टीके की तेजी से चल रही तैयारियों को लेकर काफी चिंतित हैं। मसलन, दिल्ली के गंगाराम अस्पताल में सीनियर मेडिकल कंसल्टेंट डॉ. एस. पी. ब्यौत्र को कंपनियों के इस दावे पर यकीन ही नहीं हो रहा कि वे इस नई-नई बीमारी का सुरक्षित टीका बनाने में कामयाब हो जाएंगी। क्या ऐसी ही चिंता फ्लू के आम टीकों को लेकर नहीं है?\nडॉक्टरों का कहना है कि भारत में टीकाकरण अभियान के तहत केवल उन टीकों को शामिल किया जाता है, जिन्हें इंडियन एकेडमी ऑफ पैडिएट्रिक्स ने सुरक्षित और आवश्यक बताया है। विश्व स्वास्थ्य संगठन की सिफारिश के बावजूद आम फ्लू के टीके को इस अभियान की सूची में शामिल नहीं किया गया है। बच्चों को इस मौसम में आम फ्लू के टीके लगवाए जाएं या नहीं, इसे लेकर तो हमारे देश में डॉक्टरों में अब भी बहस चल रही है।\nदिल्ली के मैक्स हॉस्पिटल, साकेत में सीनियर कंसल्टेंट डॉ. नितिन वर्मा कहते हैं : हर साल अगस्त-सितंबर में विश्व स्वास्थ्य संगठन की सिफारिश पर फ्लू का नया टीका जारी किया जाता है। इसे सितंबर के महीने में छह माह से बड़ी उम्र के हर बच्चों को लगाना चाहिए। मगर डॉ. ब्यौत्र का मानना है कि बालिगों को केवल अत्यावश्यक टीके ही लगवाने चाहिए। जैसे कि अगर आप किसी खास संक्रमण से प्रभावित इलाके के लोग विदेश के दौरे पर जा रहे हैं, तो संबंधित टीका जरूर लगवाना चाहिए। उनकी राय में बच्चों के लिए उतने ही टीके पर्याप्त हैं, जितने हमारे टीकाकरण अभियान में शुमार किए गए हैं।\nकैसे रहें स्वस्थ?\nकिसी भी शख्स के लिए अपनी रोग प्रतिरोधक क्षमता बढ़ाना वैसे ही है, जैसे अपनी सुरक्षा को और पुख्ता कर लेना। बाकी काम संक्रामक हमलावरों से बचकर रहने की आपकी आदतें कर लेंगी। मिसाल के तौर पर हाथों की साफ-सफाई। नई रिसर्च में सामने आया है कि फ्लू से बचाव की तरकीबें अलग-अलग वायरस पर उतनी कारगर नहीं होतीं। इसका असरदार विकल्प है, हाथ धोना।\nडॉ. नाग कहते हैं, फ्लू के कीटाणु सूंघने से या सांस के जरिए नहीं फैलते हैं, बल्कि ये हमारे हाथों के जरिए चेहरे पर और फिर आंखों, कानों, नाक और मुंह के जरिए हमारे शरीर में हमला करते हैं। हम लोग जाने-अनजाने कई चीजों को छूते रहते हैं - जैसे कि दरवाजे के हैंडल, बिजली के स्विच, टेलीफोन, कीबोर्ड, वगैरह। इनमें छुपे तमाम कीटाणु और बैक्टीरिया हमारे हाथों के जरिए हमारे शरीर में जाकर असर दिखा देते हैं।\nरिस्क एनेलेसिस नामक जर्नल में पिछले महीने प्रकाशित एक अध्ययन में सामने आया कि अमेरिकी छात्र लैपटॉप का इस्तेमाल करते समय औसतन हर चार मिनट में एक बार अपने नाक, होंठ या आंखों को छूते हैं। इसलिए अच्छा यही है कि अगर आप घर में हैं, तो न केवल खाने से पहले, बल्कि छींकने या खांसने के बाद भी समय-समय पर हाथ धोते रहें और सैनिटाइजर या टिश्यू पेपर अपने साथ रखें। डॉ. नाग की सलाह है कि आपको किसी भी संक्रमण संभावित चीज को छूने के बाद या बाहर से घर में आते ही हाथ धोने की आदत डाल लेनी चाहिए। इसके अलावा, सार्वजनिक परिवहन के साधनों, मॉल्स और स्टेशन के एलीवेटर्स या रेस्तरां में जहां तक हो सके, कम से कम चीजों या जगह को छूना चाहिए। उस दौरान चेहरे पर हाथ फेरने से बाज आएं।\nदिल्ली के महक स्किन क्लिनिक की कंसल्टेंट डॉ. शैला अग्रवाल कहती हैं : हालांकि एंटी-बैक्टीरियल सोप काफी पॉपुलर हैं, लेकिन अगर आम साबुन से भी हाथ धो लिए जाएं, तो काफी है। वे खुश्क त्वचा के लिए मॉइश्चराइजर के इस्तेमाल को भी सही बताती हैं, क्योंकि इससे त्वचा के छिद्र बंद होने से संक्रमण से बचाव हो जाता है। हर शख्स के लिए अपने संक्रामक कीटाणुओं को आगे न फैलाना भी जरूरी है। इसके लिए डॉक्टर छींकते और खांसते समय रुमाल के बजाय टिश्यू पेपर के इस्तेमाल की राय देते हैं। अगर टिश्यू पेपर न हो, तो हाथ के बजाय अपनी कुहनी के मोड़ की आड़ में खांसें। जहां तक संभव हो किसी बीमार व्यक्ति के सीधे संपर्क में न आएं। खांसने-छींकने वाले से तीन फीट और जुकाम से ग्रस्त शख्स से छह फीट की दूरी बनाकर रखना ठीक रहता है। त्योहार के इस मौसम में लोगों से पास आकर मिलने, हाथ मिलाने, चूमने और गले लगने में भी संक्रमण का खतरा रहता है। दूर से नमस्ते कहकर अभिवादन करना ही सबसे ज्यादा हाईजीनिक और सुरक्षित तरीका है।\nआराम और रिलेक्सेशन\nडॉ. पुरी की राय में रिलेक्सेशन की कोई भी तरकीब (चाहे वह ऐरोबिक्स, ध्यान, योग, टहलना, किताब पढ़ना या दोस्तों से मिलना कुछ भी हो) नियमित आधे घंटे तक अपनाने से स्ट्रैस हारमोन रिलीज होने में रुकावट आती है, और इम्यूनिटी का फंक्शन बढ़ जाता है।\nहर शख्स के लिए सात से आठ घंटे की नींद जरूरी है। डॉ. चटर्जी का कहना है कि नींद हमारे शरीर की मरम्मत और खामियां दूर करने का साधन है। इसलिए हमारे सोने और जागने का एक समय निश्चित होना चाहिए, और इस टाइम टेबल का पालन छुट्टी के दिनों में भी होना चाहिए। अगर आपको सोने में कोई परेशानी होती है, तो दिन में अपनी शारीरिक गतिविधियां बढ़ा देनी चाहिए। मगर शाम को कसरत करने से आपको नींद में दिक्कत आ सकती है। सोने से पहले गुनगुने पानी से नहाना भी नींद के लिए मुफीद रहता है। बिस्तर पर लेटते ही गहरी सांस लेकर सबसे पहले पूरे शरीर को रिलेक्स करने की आदत डालें।\nसही खानपान से भी रोग प्रतिरोधक क्षमता बढ़ती है। बेंगलुरु के मणिपाल अस्पताल में चीफ डायटीशियन डॉ. ज्योति प्रसाद के शब्दों में, ‘हमारे इम्यून सिस्टम का तीस से चालीस प्रतिशत हिस्सा तो खानपान और पाचन पर ही निर्भर करता है। दही जैसे प्रोबायोटिक्स की दैनिक खुराक शुगर, मीट, दवाओं और तले-भुने भोजन की वजह से शरीर में होने वाले कुदरती असंतुलन को ठीक करती है। दिन में पांच फल या सब्जी खाने का नियम बना लें। अपनी खाने की थाली को रंगबिरंगी बनाएं। जितने ज्यादा रंग, उतना ही पौष्टिक खाना। मेवे और ऑयलसीड्स भी इम्यूनिटी के जबर्दस्त भंडार होते हैं। इसके अलावा, ग्रीन टी भी सर्दी जुकाम से लड़ने की भरपूर ताकत देती है। कई अध्ययन में इसकी पुष्टि हो चुकी है। (मिंट से)\nWeb Title:फ्लू से बचने के सूत्र


विक्की डोनर बना हिसार गौरव\nविक्की डोनर फिल्म तो सभी ने देखी होगी। आयुष्मान खुराना अभिनीत विक्की डोनर एक ऐसे शख्स की कहानी थी जिसमें वो स्पर्म डोनेट कर उन महिलाओं को कृत्रिम गर्भाधान के माध्यम से मां बनने का एहसास दिलवाता है जो किसी कारणवश कभी भी गर्भवती नहीं हो पाती हैं। कुछ ऐसी ही कहानी है क्लोन भैंस “हिसार गौरव“ की। जी हां, इंसानों की तरह ही जानवरों मंे भी गर्भधारण की समस्या आम है। ऐसे में स्वस्थ पशु का सीमन कृत्रिम गर्भाधान में मदद करता है। आपको बता दें कि केंद्रीय भैंस अनुसंधान संस्थान (सीआईआरबी) में क्लोन भैंस “हिसार गौरव“ के सीमन से अब तक कई भैसों का कृत्रिम गर्भाधान किया जा चुका है। इनमें से 10 भैंसे इस समय भी गर्भवती हैं। गौरतलब है कि सीआईआरबी में 11 दिसंबर को क्लोन द्वारा भैंस का कटड़ा हुआ था जिसका नाम हिसार गौरव रखा गया था।\nइस उपलब्धि के बाद यह संस्थान देश का दूसरा ऐसा संस्थान बन गया है जहां क्लोन कटड़ा पैदा किया गया था। संस्थान के लिए यह उपलब्धि काफी सराहनीय है। सीआईआरबी के क्लोनिंग प्रोजेक्ट प्रमुख डाॅ. प्रेम सिंह यादव ने बताया कि हिसार गौरव ने 22 माह की उम्र से सीमन देना शुरू कर दिया है।\nसीमन फ्रीजिंग व थाइंग के बाद जीवित शुक्राणु दर को सामान्य झोटों के समान पाया गया है। डाॅ. यादव ने बताया कि क्लोन कटड़ों पर इस प्रकार की उपयोगी व अनूठे अध्ययन में क्लोन कटड़े के सीमन को पूरी तरह से जांचा परखा जा रहा है। इस कटड़े के सीमन को कम्प्यूटराइज्ड सीमन परीक्षण सभी मापदंडों को शत-प्रतिशत सही पाया गया।\nसंस्थान के निदेशक डाॅ. इंद्रजीत सिंह ने बताया कि आने वाले दिनों में जानवरों से अधिक क्लोन के उत्पादन की ओर बढ़ने में हमें इस अनुसंधान के बाद मदद मिलेगी। उन्होंने कहा कि क्लोनिंग विधि में नर व मादा का संभोग नहीं कराते और इसमें शरीर की एक कोशिका से ही पूर्ण पशु बनाया जाता है। क्लोन बनाने में सीमन में पाई जाने वाली कोशिकाओं का भी उपयोग कर सकते हैं जिसमें मृत झोटों का भी क्लोन तैयार कर सकते हैं। उन्होंने यह भी कहा कि इस विधि से सर्वोत्तम पशुओं की संख्या बढ़ाने के लिए क्लोनिंग एक आधुनिक विधि है जिससे उत्तम पशु का डुप्लीकेट हुबहू तैयार होता है।\n#cirb #agriculture #krishijagran #buffalo #clone #hissargaurav #semen #Hissar #haryana #animalhusbandry #veterinary\nEnglish Summary: Vicky DOnor of Hissar is Hissar Gaurav


नए मामलो के बाद प्रदेश में कोरोना संक्रमण के अब कुल 6017 मामले हो गए हैं.\nUpdated: May 24, 2020 8:43 AM IST\nलखनऊ: उत्तर प्रदेश में शनिवार को कोविड—19 संक्रमण के 288 नए मामले सामने आये और इस संक्रमण की वजह से अब तक 155 लोगों की मौत हो चुकी है . स्वास्थ्य विभाग की ओर से देर शाम जारी बुलेटिन में बताया गया कि प्रदेश में शुक्रवार शाम से शनिवार शाम तक कोविड—19 संक्रमण के कुल 288 नये मामले सामने आये हैं . प्रदेश में कोरोना संक्रमण के कुल 6017 मामले हो गए हैं.Also Read - Pregnancy Tips: ओम‍िक्रोन के बढते खतरे के बीच क्‍या आप हो गई हैं प्रेग्‍नेंट, इन बातों का रखें खास ख्‍याल\nबुलेटिन में कहा गया कि कुल 3406 लोग उपचार के बाद ठीक होकर अपने घरों को चले गये हैं . इस संक्रमण की वजह से अब तक 155 लोग अपनी जान गंवा चुके हैं जबकि सक्रिय संक्रमण के मामलों की संख्या 2456 है . बुलेटिन के अनुसार कोविड—19 संक्रमण से सबसे अधिक 33 मौतें आगरा में हुईं . मेरठ में 21, मुरादाबाद में 11, अलीगढ में 11, कानपुर नगर में नौ, फिरोजाबाद में सात, गौतम बुद्ध नगर में पांच, वाराणसी में चार, मथुरा में चार, झांसी में चार, संत कबीर नगर में चार, प्रयागराज में तीन, गोरखपुर में तीन, अयोध्या में तीन, एटा में दो, मैनपुरी में दो, जालौन में दो, प्रतापगढ में दो, बस्ती में दो, बुलंदशहर में दो, जौनपुर में दो, गाजियाबाद में दो, लखनऊ में दो तथा हापुड, बिजनौर, रायबरेली, अमरोहा, बरेली, महाराजगंज, अंबेडकरनगर, आजमगढ़, श्रावस्ती, उन्नाव, चित्रकूट, कानपुर देहात, कुशीनगर, महोबा और ललितपुर में एक- एक व्यक्ति की कोरोना संक्रमण की वजह से मौत हुई है . Also Read - कब खत्म होगी कोरोना महामारी, क्या लोगों को हमेशा लगाना होगा मास्क? जानें अंतरराष्ट्रीय स्वास्थ्य विशेषज्ञों ने क्या कहा...\nइससे पहले प्रमुख सचिव (चिकित्सा एवं स्वास्थ्य) अमित मोहन प्रसाद ने कहा, ‘आरोग्य सेतु ऐप का निरंतर प्रयोग किया जा रहा है . इससे काफी लाभ मिल रहा है . प्रदेश में इस ऐप को बड़ी संख्या में लोगों ने डाउनलोड किया है . संख्या दो करोड़ पहुंचने वाली है .’ Also Read - Delhi में थम रही कोरोना की रफ्तार! बीते 24 घंटे में संक्रमण के नए मामलों से ज्यादा लोगों ने दी इस बीमारी को मात\nप्रसाद ने कहा, ‘शुक्रवार तक जिन्हें एलर्ट आये, उन्हें स्वास्थ्य विभाग के नियंत्रण कक्ष से फोन किया गया . अब तक 30, 994 लोगों को फोन किया गया है . इनमें से 82 लोगों ने बताया कि वे संक्रमित हैं और विभिन्न अस्पतालों में इलाज करा रहे हैं . 45 ने बताया कि वे संक्रमित थे लेकिन अब पूर्णतया ठीक होकर घर आ गये हैं . कुल 1079 लोगों ने बताया कि वे क्वारेंटाइन :पृथकवास: में हैं .’\nउन्होंने बताया कि देश के अन्य प्रदेशों से बहुत बडी संख्या में प्रवासी श्रमिक एवं कामगार उत्तर प्रदेश आ रहे हैं . आशा कार्यकर्ताओं ने घर घर जाकर सात लाख 44 हजार 821 प्रवासी कामगारों का सर्वेक्षण किया . इनमें से 844 लोगों में कोरोना से जुडे लक्षण पाये गये तो उनके नमूने लेकर जांच करायी जा रही है .\nप्रसाद ने बताया कि प्रवासी कामगारों की थर्मल स्क्रीनिंग के बाद अगर लक्षण नहीं मिला तो उन्हें 21 दिन के लिए घर पर पृथकवास में भेजा जा रहा है . अगर लक्षण मिला तो उन्हें रोककर जांच करायी जा रही है. उनमें यदि संक्रमण पाया गया तो चिकित्सालय में उपचार के लिए भेजा जा रहा है अन्यथा सात दिन तक पृथकवास केन्द्र पर रखने के बाद 14 दिन के लिए घर पर ही पृथकवास में भेजा जा रहा है.\nउन्होंने बताया कि मुख्यमंत्री योगी आदित्यनाथ ने लक्ष्य दिया है कि अगले तीन—चार दिन में हमारी टेस्टिंग की क्षमता दस हजार तक पहुंच जाए . शुक्रवार को 8112 नमूनों की जांच की गयी. हम जल्द ही दस हजार के आंकडे को छू लेंगे . शुक्रवार को कुल 836 पूल लगाये गये . इनमें से 659 पूल पांच पांच सैम्पल के और 177 पूल दस दस सैम्पल के लगाये गये . कुल 143 पूल पॉजिटिव निकले . प्रसाद ने बताया कि हॉटस्पाट और गैर हॉटस्पाट क्षेत्रों में सर्वेक्षण की कार्रवाई चल रही है और अब तक 70 लाख 85 हजार 368 से अधिक घरों में तीन करोड 54 लाख 83 हजार 704 लोगों का सर्वेक्षण किया गया.\nउन्होंने कहा कि 25 मई से घरेलू उडानें शुरू होने जा रही हैं . इसका प्रोटोकाल नागर विमानन मंत्रालय जारी कर रहा है . जब विमान के जरिए यात्री किसी राज्य में पहुंचेंगे तो उसका प्रोटोकाल राज्य सरकारें जारी करेंगी . उत्तर प्रदेश के मामले में जो भी उडानों के जरिए यहां पहुंचेगा, उसे घर पर पृथकवास में भेजा जाएगा . जो एक या दो दिन के लिए किसी कार्य से आ रहे हैं और फिर वापस लौटेंगे, उन्हें अपने रिटर्न टिकट का हवाला देना होगा.\nप्रसाद ने बताया कि ढाई हजार से ज्यादा निजी चिकित्सालयों में इमरजेंसी सेवा प्रारंभ कर दी गयी हैं . सरकारी चिकित्सालयों और मेडिकल कालेजों में तो ये सेवाएं पहले से ही मिल रही थीं, लेकिन अब निजी चिकित्सालयों में भी उपलब्ध होंगी . उन्होंने बताया कि एनएसएस, एनसीसी, नेहरू युवा केन्द्र और युवक मंगल दल जैसे संगठनों के लोगों को हम कोविड वालंटियर फोर्स के रूप में लेने जा रहे हैं . उनके जरिए जन जागरूकता फैलायी जाएगी.\nCorona in UPcoronavirusCOVID-19Uttar Pradeshuttar pradesh news\nPublished Date: May 24, 2020 7:54 AM IST\nUpdated Date: May 24, 2020 8:43 AM IST


8 नवंबर को उम्मीदवारों की पहली सूची जारी करेगा जेएमएम,6को तय होंगे कैंडिडेट्स- JMM will release first list of candidates for jharkhand assembly election on 8th November jhnj | jharkhand - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\n8 नवंबर को उम्मीदवारों की पहली सूची जारी करेगा जेएमएम,6को तय होंगे कैंडिडेट्स\nUpdated: November 4, 2019, 9:56 AM IST\nमहागठबंधन के तहत जेएमएम 41 से 43 सीटों पर विधानसभा चुनाव लड़ सकता है. (फाइल फोटो- हेमंत सोरेन)\nजेएमएम (JMM) महासचिव विनोद पांडे ने कहा कि6नंवबर को कार्यकारिणी की बैठक बुलाई गई है. शिबू सोरेन (Shibu Soren) और हेमंत सोरेन (Hemant Soren) की मौजूदगी में यह बैठक होगी. इसके बाद 8 नवंबर को जेएमएम पहले चरण के चुनाव के लिए प्रत्याशियों (Candidates) का पहली लिस्ट जारी करेगा.\nLast Updated: November 4, 2019, 9:56 AM IST\nरांची. झारखंड विधानसभा चुनाव (Jharkhand Assembly Election) की तारीखों के ऐलान के साथ ही दलों में उम्मीदवार (Candidates) तय करने की कवायद शुरू हो गई है. जानकारी के मुताबिक जेएमएम (JMM) 8 नवंबर को उम्मीदवारों की पहली सूची जारी कर देगा. इससे पहले6नवंबर को पार्टी अध्यक्ष शिबू सोरेन (Shibu Soren) की अध्यक्षता में केन्द्रीय कार्यकारिणी समिति की बैठक होगी. इसी बैठक में पहली सूची के लिए उम्मीदवारों के नाम पर मुहर लगेगी, जिसके बाद 8 नवंबर को पहली सूची का ऐलान होगा. जानकारी के मुताबिक जेएमएम की पहली सूची में उन सीटों के लिए उम्मीदवारों घोषित होंगे, जिनपर महागठबंधन के तहत केवल जेएमएम का दावा है.\nजेएमएम महासचिव विनोद पांडे ने कहा कि6नंवबर को कार्यकारिणी की बैठक बुलाई गई है. शिबू सोरेन और हेमंत सोरेन की मौजूदगी में यह बैठक होगी. इसमें विधानसभा चुनाव और गठबंधन के स्वरुप पर जेएमएम निर्णय लेगा. इसके बाद 8 नवंबर को जेएमएम पहले चरण के चुनाव के लिए प्रत्याशियों का पहली लिस्ट जारी करेगा.\n41 से 43 सीटों पर चुनाव लड़ेगा जेएमएम\nजानकारी के मुताबिक जेएमएम महागठबंधन के तहत 41 से 43 सीटों पर चुनाव लड़ा सकता है. पार्टी ने करीब-करीब अपनी सीटें तय कर ली हैं. वहीं कांग्रेस को 25 से 28, आरजेडी और वामदल को पांच-पांच सीटें मिल सकती हैं. उधर जेवीएम ने साफ कर दिया है कि वह सभी 81 सीटों पर चुनाव लड़ेगा.\nन्यूज-18 से खास बातचीत में हेमंत सोरेन ने कहा कि7नवंबर तक गठबंधन और सीट शेयरिंग को लेकर तस्वीर साफ कर देंगे. जेवीएम और बाबूलाल मरांडी के रणनीति में नेतृत्व और गठबंधन शायद मुद्दा न हो, लेकिन हमारा मानना है कि जेएमएम को गठबंधन और नेतृत्व के साथ चुनाव में जाना चाहिए. हम फ्रेंडली फाइट के पक्ष में नहीं हैं. इससे गठबंधन को नुकसान होता है. उन्होंने कहा कि जेएमएम महागठबंधन के नेतृत्व और बहुमत से ज्यादा सीटों के साथ ही चुनाव लड़ेगा. ये हमने पहले साथियों को साफ कर दिया है.\nपांच चरणों में होंगे विधानसभा चुनाव\nबता दें कि झारखंड में विधानसभा चुनाव 30 नवंबर से शुरू होकर 20 दिसंबर तक चलेंगे. चुनाव पांच चरणों में होंगे और नतीजे 23 दिसंबर को आएंगे.\n(इनपुट- दिवाकर तिवारी, भुवन किशोर, उपेन्द्र कुमार)\nये भी पढ़ें- बाबूलाल मरांडी ने किया ऐलान, झारखंड की सभी 81 सीटों पर अकेले चुनाव लड़ेगी झाविमो\nFirst published: November 4, 2019, 9:55 AM IST


अरंडी तेल के फायदे और नुकसान ।Benefits of Castor Oil in Hindi\nअरंडी तेल के फायदे और नुकसान।Benefits and Side-Effects of (Arandi Tel) Castor Oil in Hind\n अगस्त 29, 2019  Lifestyle Diseases  32133 Views\nCastor Oil Meaning in Hindi.\nकैस्टर ऑयल एक बहुउद्देश्यीय वनस्पति तेल है जिसे लोगों ने हजारों सालों से इस्तेमाल किया है। यह रिकिनस कम्युनिस प्लांट के बीजों से तेल निकालकर बनाया गया है। इन बीजों, जिन्हें कैस्टर बीन्स के रूप में जाना जाता है। इसमें एक विषैला एंजाइम होता है जिसे रिकिन कहा जाता है। हालांकि, अरंडी का तेल जिस ताप प्रक्रिया से गुजरता है, उसे निष्क्रिय कर देता है, जिससे तेल सुरक्षित रूप से उपयोग किया जा सकता है।अरंडी के तेल में कई औषधीय, औद्योगिक और औषधीय उपयोग हैं। यह आमतौर पर खाद्य पदार्थों, दवाओं और त्वचा देखभाल उत्पादों, साथ ही साथ एक औद्योगिक स्नेहक और बायोडीजल ईंधन घटक में एक योजक के रूप में उपयोग किया जाता है। अरंडी के तेल आंखों की जलन जैसी बीमारियों के इलाज के लिए एक प्राकृतिक उपचार के रूप में इस्तेमाल किया जाता है और यहां तक कि गर्भवती महिलाओं को श्रम को प्रोत्साहित करने के लिए दिया जाता है। चलिए Castor Oil के बारे में विस्तार से जानकारी प्राप्त करते है।\nअरंडी तेल के फायदे क्या है ? (What are the Benefits of Castor Oil in Hindi)\nअरंडी तेल के नुकसान क्या है ? (What are the Side-Effects of Castor Oil in Hindi)\nअरंडी तेल के फायदे क्या है ? (What are the Benefits of Castor Oil in Hindi) अरंडी तेल के निम्नलिखित फायदे है।\nबालो को स्वस्थ रखने में – बहुत से लोग अरंडी के तेल का उपयोग प्राकृतिक हेयर कंडीशनर के रूप में करते हैं। सूखे या क्षतिग्रस्त बाल विशेष रूप से अरंडी के तेल जैसे तीव्र मॉइस्चराइज़र से लाभ उठा सकते हैं। नियमित रूप से बालों में कैस्टर ऑयल की तरह वसा लगाने से बाल शाफ्ट को लुब्रिकेट करने में मदद मिलती है, लचीलापन बढ़ता है और टूटने की संभावना कम हो जाती है। कैस्टर ऑयल से उन लोगों को फायदा हो सकता है जो रूसी का अनुभव करते हैं, सिर पर सूखी, परतदार त्वचा की विशेषता है।\nगठिया के लिए – गठिया के रोग में अरंडी के तेल से रोगी व्यक्ति की मालिश करना चाहिए। इससे मांसपेशियो में दर्द का प्रभाव कम होता है। जल्दी ही गठिया रोग से व्यक्ति को राहत मिलती है। अरंडी के तेल में कुछ ऐसे यौगिक होते है। जो दर्द को अवशोषित कर मरीज कोराहत दिलाते है।\n(और पढ़े – गठिया रोग क्या है)\nअरंडी तेल के फायदे मुंहासे दूर करने में – मुंहासे एक त्वचा की स्थिति है जो ब्लैकहेड्स, मवाद से भरे दाने और चेहरे और शरीर पर बड़े, दर्दनाक धक्कों का कारण बन सकते हैं। यह किशोरों और युवा वयस्कों में सबसे आम है और आत्मसम्मान को नकारात्मक रूप से प्रभावित कर सकता है। अरंडी के तेल में कई गुण होते हैं जो मुँहासे के लक्षणों को कम करने में मदद कर सकते हैं। सूजन को मुँहासे के विकास और गंभीरता का कारक माना जाता है, इसलिए त्वचा पर अरंडी का तेल लगाने से सूजन से संबंधित लक्षणों को कम करने में मदद मिल सकती है। अरंडी के तेल में रोगाणुरोधी गुण होते हैं जो त्वचा पर लागू होने पर बैक्टीरियल अतिवृद्धि से लड़ने में मदद कर सकते हैं। (और पढ़े – मुंहासे दूर करने का इलाज क्या है)\nत्वचा के लिए – अरंडी का तेल ricinoleic एसिड, एक मोनोअनसैचुरेटेड फैटी एसिड में समृद्ध है। इस प्रकार के वसा humectants के रूप में कार्य करते हैं और त्वचा को मॉइस्चराइज करने के लिए उपयोग किया जा सकता है। त्वचा की बाहरी परत के माध्यम से पानी की कमी को रोककर नमी नमी बनाए रखती है। कैस्टर ऑयल का उपयोग अक्सर सौंदर्य प्रसाधन में हाइड्रेशन को बढ़ावा देने के लिए किया जाता है और अक्सर लोशन, मेकअप और क्लीन्ज़र जैसे उत्पादों में जोड़ा जाता है। (और पढ़े – दूध के फायदे त्वचा के लिए )\nअरंडी के तेल से कोई खास नुकसान नहीं होता है। किंतु छोटे शिशु एव बच्चो के मुंह के पास तेल ना लगाए इससे बचाव करने की कोशिश करे। क्योकि बच्चो को नुकसान भी हो सकता है।\nअगर अरंडी तेल के उपयोग करने से स्वास्थ्य में किसी प्रकार की समस्या हो रही है। तो तुरंत जनरल फिजिशियन (General Physician) से संपर्क करें।\nCastor Oil general physician अरंडी तेल\nमोच ठीक करने के घरेलू उपचार। Home Remedies for Sprain in Hindi\nजानिए लाल मिर्च के फायदे और नुकसान। Benefits and Side-Effects of Cayenne Pepper (Lal Mirch) in Hindi\nलैबियाप्लास्टी क्या है? What is Labiaplasty in Hindi\n मार्च 14, 2020\n दिसम्बर 18, 2021\nसेरेब्रोस्पाइनल फ्लूइड (सीएसएफ) लीक और उपचार क्या हैं? What are Cerebrospinal Fluid (CSF) Leaks in Hindi


रवि तेजा के पास कभी खाने के पैसे नहीं होते थे, वो आज करोड़ों में फिल्म साइन करता है\nHome न्यूज़ Cafe जिसके पास कभी खाने के पैसे नहीं होते थे, वो आज करोड़ों...\nसाउथ की फिल्में कौन नहीं देखता. और जो देखता है वो रवि तेजा को तो जानता ही होगा. रवि को साउथ का अमिताभ बच्चन भी कहा जाता है. रवि एक अच्छे अभिनेता ही नहीं, अच्छे इंसान भी हैं. रवि आंध्र प्रदेश और तेलंगाना में ब्रांड एंबेसडर भी रह चुके हैं. रवि फालतू के लफड़ों से दूर रहते हैं. किसी भी तरह के विवाद में नहीं पड़ते. वो सिर्फ मन लगाकर अपना काम करते हैं. यही वजह हैं की आज साउथ के सुपरस्टारों में उनका भी नाम लिया जाता है और ‘मास महाराजा’ के नाम से बुलाया जाता है.\nरवि लगभग 60 से अधिक फिल्में कर चुके हैं. साल 1999 और 2002 में उन्हें स्पेशल ज्यूरी अवॉर्ड मिल चुका हैं। इसके अलावा साल 2008 में बेस्ट एक्टर स्टेट नंदी अवॉर्ड भी अपने नाम कर लिया है.\nसाल 1968 में जब पूरा देश गणतंत्र दिवस मना रहा था. उसी दिन आंध्र प्रदेश के जग्गमपेटा में रवि तेजा का जन्म हुआ. रवि को बचपन से ही फिल्में देखने और घुमने का शौक था. फिल्मी करियर में उन दिनो जिस तरह कलाकार पैसा कमा रहे थे उसे देख रवि को लगाता था कि अभिनेता बनकर वह भी दाम और नाम दोनो आसानी से हासिल कर सकते हैं.\nरवि अपने तीन भाइयों में सबसे बड़े हैं. उनके पिता राज गोपाल राजू फार्मासिस्ट और मां राजलक्ष्मी भूपति राज गृहिणी हैं. रवि के बचपन का ज्यादातर समय उत्तरी भारत में बीता है. उनकी पढ़ाई-लिखाई जयपुर, दिल्ली, मुंबई और भोपाल के स्कूलों में हुई है. अपनी एनएसएम की पढ़ाई पूरी करने के बाद रवि ने विजयवाड़ा के सिद्धार्थ डिग्री कॉलेज से स्नातक किया है.\nसाल 1988 में वह फिल्मों में काम करने के लिए चेन्नई चले गए. रवि उन दिनो अपने घर-परिवार की माली हालत ठीक करने के लिए स्ट्रगल कर रहे थे। उन्हें रोजी-रोटी की दरकार थी, नौकरी कहीं मिल नहीं रही थी तो उन्होंने अपने बचपन के शौक को ही रोजी रोटी का जरिया बनाने का फैसला कर लिया. उन्हें शुरू के दिनो में इस तरह संघर्ष करना पड़ा कि अक्सर उनका मन इस काम से उखड़ जाता था, लेकिन वह भागे नहीं.\nरवि जब चेन्नई आए थे तो उनके पास खाने तक के पैसे नहीं थे. जुगाड़ से एक मामूली कमरे में वाईवीएस चौधरी और गुनशेखर के साथ रहने लगे. रोज यहां-वहां जाते लेकिन कोई काम नहीं मिलता. ऐसे दिन गुजरता रहा किस्मत बदली और साल 1990 में रवि को कर्तव्य में एक रोल मिल गया. फिर साल 1991 में गुंडाराज में भी मामूली किस्म के रोल किया. हीरोगिरी में दाल न गलती देख रवि ने असिस्टेंट डाइरेक्टर के तौर पर काम करना शुरू कर दिया.\nउसी दौरान उनकी मुलाकात कृष्ण वाम्सी से हुई. वाम्सी के साथ उन्होंने वर्ष 1996 की एक हिट फिल्म ‘नेने पल्लदुथा’ में असिस्टेंट डाइरेक्टर के तौर पर काम किया. इस फिल्म में रवि ने एक छोटा सा रोल भी किया था.\nसाल 1997 में उनकी किस्मत का दरवाजा खुल गया. इस साल रवि को वाम्सी की ही फिल्म ‘सिंधुरम्’ में मुख्य अभिनेता का रोल मिल गया. रवि ने इस फिल्म में दिल लगा कर काम किया. इस फिल्म को तेलुगू की सर्वश्रेष्ठ फीचर फिल्म राष्ट्रीय पुरस्कार भी मिला. इस साल के बाद रवि के अच्छे दिन आ चुके थे. रवि के इल्लू श्रवण सुब्रह्मण्यम, चिरंजवीलू, अरुणू वल्लदिरू इस्ता पादरू, इडियट, खडगम, अम्मा नन्ना ओ तमिल अम्माई, वेंकी जैसी सफल फिल्मों में अभिनय का मौका मिलता गया. अक्षय कुमार स्टारर ‘राउडी राठौर’ रवि तेजा की ही एक फिल्म का रीमेक रही है.\nसाल 2012 में फोर्ब्स इंडिया की टॉप 100 सेलिब्रिटी की में रवि को 50वें स्थान पर रखा गया. साल 2013 में फोर्ब्स की लिस्ट में वह 68वें और वर्ष 2015 में 74वें स्थान पर रहे.\nरवि आज तेलुगू फिल्मों के सबसे अधिक लोकप्रिय कलाकारों में एक हैं. रवि आज तेलुगु सिनेमा के सबसे अमीर एक्टरों में एक सबसे ज्यादा कमाई कर रहे हैं। एक के बाद एक उन्होंने कई ब्लॉकबस्टर फिल्में दी हैं। फिल्मों के साथ साथ उनकी कमाई में भी इजाफा हुआ है. निर्देशक पुरी जगन्नाध के साथ रवि ने कई हिट फिल्में दी हैं. रवि खुद इस बात को मानते हैं कि पुरी जगन्नाध की वजह से ही वो इतने बड़े सुपरस्टार बन पाए.\nरवि अब फिल्म में काम करने के लिए2से5करोड़ रुपए तक लेते हैं. हैदराबाद में उनका एक घर और फार्महाउस भी है. रवि के पास गाड़ियों का बड़ा कलेक्शन है मर्सडीज से लेकर रेंज रोवर और फॉर्च्यूनर जैसी कई गाड़ियां उनके पास हैं. साउथ के मास राजा आज बहुत से युवाओं के लिए प्रेरणा स्त्रोत बन चुके हैं.\n#ravi teja biography\n#ravi teja movies\n#Ravi Teja south film actor


Posted by: News Trust of India 04/07/2018\nबिहार के सारण जिले के गड़खा थाना क्षेत्र में एक पत्नी ने अपने पति की धारदार हथियार से गला काटकर हत्या कर दी. इन दोनों की शादी चार दिन पहले ही हुई थी. इस घटना की सूचना मिलते ही मौके पर पहुंती पुलिस ने आरोपी महिला को गिरफ्तार कर लिया है. इस मामले की जांच की जा रही है.पुलिस के अनुसार, जिले के मुकीमपुर गांव निवासी रविन्द्र सिंह ने 29 जून को सिंकी देवी से गांव के ही एक मंदिर में विवाह किया था. रविंद्र की यह दूसरी शादी थी, जबकि आरोपी महिला की यह तीसरी शादी थी. शादी के बाद दोनों तीन दिन तक साथ में ठीक रहे थे. चौथी रात दोनों अपने ही घर पर सोए थे.\nगड़खा के थाना प्रभारी गौरीशंकर बैठा ने बुधवार को बताया कि मंगलवार की रात दोनों पति-पत्नी एक साथ सोए थे. आरोप है कि रात को पत्नी ने बिस्तर पर सो रहे अपने पति की गड़ासे (एक प्रकार का धारदार हथियार) से गर्दन काटकर हत्या कर दी. हत्या के कारणों का अब तक पता नहीं चल पाया है. इस घटना की सूचना मिलते ही पुलिस की टीम मौके पर पहुंच गई. मृतक का शव अपने कब्जे में लेते हुए आरोपी महिला को गिरफ्तार कर लिया है. मृतक रविंद्र के शव को पोस्टमार्टम के लिए छपरा सदर अस्पताल भेज दिया गया है. आरोपी महिला से पुलिस हिरासत में पूछताछ की जा रही है.\nबताते चलें कि उत्तर प्रदेश के एटा में भी हत्या का एक ऐसा ही सनसनीखेज मामला सामने आया था. यहां प्रेम प्रसंग में पड़ी एक पत्नी ने पति की हत्या कर दी थी. पुलिस ने हत्या के आरोप में मृतक की पत्नी और उसके प्रेमी को गिरफ्तार कर लिया था. पुलिस ने बताया था कि आरोपियों ने अपना जुर्म कुबूल कर लिया. पीड़ित की लाश नग्न अवस्था में मिली थी. उसका प्राइवेट पार्ट भी काट दिया गया था. हत्या में महिला और उसके प्रेमी के अलावा एक और व्यक्ति की संलिप्तता का पता चला था. पुलिस ने तीनों आरोपियों की पहचान मृतक की पत्नी गायत्री, उसके प्रेमी रंजीत उर्फ रामू और रंजीत के दोस्त राजेश शाक्य के तौर पर की थी.\nPrevious: हिंसात्मक अफवाहों से आहत, रोकथाम करेंगे – whatsapp\nNext: कुल्लू के मिनी इजरायल के अवैध होटलों पर चला हथौड़ा